
Tåmhøye bølger går langt ifra havn.

Skipet sin skumkrans slår, dukker sin stavn.

Ikke en stjernes bud brenner for meg,

da sier Gud av Gud: Fred, det er jeg!

Løftet på bølgens rygg, tatt i dens favn,

er jeg i stormen trygg, kjenner min havn.

Skjuler enn sorgens gys leden for meg,

skinner dog lys av lys: Fred, det er jeg!

Jesus, du dyre navn, dagen tar av.

Los meg en gang i havn, bortenfor hav.

Tal så i dødens stund ordet til meg,

sagt med din egen munn: Fred, det er jeg!

John M. Neale 1862, oversatt av Dagfinn Zwilgmeyer 1958 Norsk salmebok (NoS 2013) nr. 461



Maleriet «Stormvær» på forsiden er malt av presten og sjelesørgeren Arne Johan Sørensen i 1953, jf. G 2.8. Boken tilegnes særlig alle som – likt ham – lengter etter fred midt i stormen.

Jeg kjenner meg ikke hjemme alle steder. 
Da ville jeg ikke vært hjemme noe sted.
Knut Olav Åmås

Denne boken har en markant profil i mylderet av dagens internasjonale sjelesorglitteratur. Jeg skriver ut fra overbevisningen om at et seriøst arbeid med sjelesorgens perspektiver er helt nødvendig for å fornye kirken og knytte forbindelsen mellom dens uoppgivelige grunnlag og dagens utfordringer. Da blir også diakoni og sjelesorg nære forbundsfeller. Litt pretensiøst kanskje, stiller jeg meg med slike utsagn blant dem som ikke bare har en faglig interesse av saken, men som sier med Paulus: «Også vi tror, derfor taler vi» (2 Kor 4,13b).

Dette betyr ikke at jeg går på akkord med vanlige akademiske krav, selv om fremstillingen helt bevisst også varierer i form og i valg av litterære partnere. På noen punkter er den for eksempel mer personlig enn vanlig i denne typen bok, og det er stedvis gitt plass til litteratur som ikke bare er på universitetsnivå eller fra de aller siste årene. Dette slår særlig ut i den praktiske veiledningen. Fremstillingen bygger på min tidligere gjennomgang av sjelesorgens historie og aktuelle hovedretninger (Sjelesorgens vei 6. oppl. 2021), men står samtidig helt på egne ben og kan leses uavhengig av det jeg har skrevet før.

Under arbeidet har jeg spesielt sett for meg personer med sjelesorg som en sentral arbeidsoppgave (særlig prester og diakoner), men samtidig har jeg også hatt blikk for andre med ulike former for sjelesørgerisk engasjement og interesse for saken. Den lutherske profilen er ikke undertrykt i det jeg skriver, men jevnt over har jeg lagt vekt på det som er verdifullt økumenisk fellesgods.

Det som særlig skiller boken ut fra øvrige sjelesorgbøker, er helheten den representerer. Denne er sterkt preget av ønsket om å utvide sjelesorgens rom (generelt og spesielt), samtidig som den bevarer kontakten med folks hverdag. Andre kjennetegn er vandringen inn i kulturens og samtidens utfordringer, utfoldelsen av en rekke viktige teologiske synspunkter med tanke på praksis, de mange tverrfaglige perspektiver, mangfoldet av sjelesørgeriske former, samt den brede gjennomgangen av de «midler» som kan kalles spesifikt sjelesørgeriske.

Tiden for bidrag fra enkeltpersoner som i teori og praksis prøver å sammenfatte det viktigste i dagens sjelesørgeriske landskap, er kanskje nesten forbi. Mengden av litteratur og faglige innspill er enorm. Etter ca. 40 år i faget prøver jeg likevel nå å gi min versjon, som både er tenkt som en lærebok og en håndbok. For noen vil særlig det siste stikkordet bestemme bruken. Boken er uansett ikke ment å skulle leses i en jafs fra begynnelse til slutt. Noe av det som har vært viktig for meg, er følgende:


•Jeg har ønsket å skrive slik at sjelesorgen kan vinne oppmerksomhet i brede kirkelige og teologiske kretser, som ofte har plassert den i et lite rom for spesielt interesserte. Mitt håp er også at fremstillingen kan ha betydning for personer med annen faglig bakgrunn, på samme måte som vi sjelesørgere med takknemlighet plukker opp tanker fra mange hold.

•En ytterligere intensjon har vært å skrive slik at boken tilfredsstiller behovet til dem som vil ha mer enn en enkel og kortfattet fremstilling, en som også kan brukes på såkalt master-nivå. Samtidig er den utformet som et slags trekkspill, med mulighet for å trekke mer eller mindre ut av innholdet. Selve hovedteksten skulle være greit tilgjengelig for de fleste med interesse for sjelesorgen, men for dem som er klar for å hale mer ut av boken, finnes det samtidig mange henvisninger og fordypende refleksjoner i petitavsnitt, fotnoter, ekskurser, litteraturlisten og ellers. Dette er blant annet gjort med tanke på oppgaver, artikler, avhandlinger eller undervisning på feltet.

•Jeg har videre satset på den krevende dialogen med sjelesorgens internasjonale bredde, slik den er utviklet gjennom lang tid i hele den nordiske, engelskspråklige og tysktalende verden. Dessuten er mange representanter for nabodisipliner og hele kulturlandskapet trukket inn. Det skal etter dette være mulig å kjenne seg oppdatert på de sentrale sjelesorgområdene. Noen ville sikkert ha foretrukket et mer enstemmig verk. For meg har likevel et slikt vidsyn vært nødvendig om sjelesorgen skulle etableres som det store rom den fortjener å være. Jeg håper at mange nærsynte og innsnevrende tendenser kan unngås når ulike impulser kombineres på en måte som likevel gjør forfatterens egen forankring og horisont tydelig. Den skulle helst ikke være utflytende, men gjerne nyansert. Den franske forfatteren Jesús Alcalá har skrevet en bok med følgende tittel på svensk: Att långsamt lära sig övervinna lusten att förenkla. Dette prøver jeg på – men uten helt å glemme at forenkling også er en kunst.

Dessverre er særlig mange tyskspråklige bidrag havnet i skyggen for nye generasjoner sjelesørgere bl.a. på grunn av språklige vanskeligheter. Selv er jeg overbevist om at det mest verdifulle på fagområdet de siste 15-20 årene er skrevet på tysk. Også denne rikdommen er derfor gjort bredt tilgjengelig i det jeg nå formidler, men alle sitater blir samtidig oversatt.

•Det skulle være lett å se, bare ved et raskt blikk, at jeg har villet utforme et fundament for dagens sjelesorg som både gir den et stort, aktuelt rom å utfolde seg i – blant annet i dialog med nabodisipliner – samtidig som den gis en gjenkjennelig forankring i klassisk kristendom og sjelesorgens beste tradisjoner. Hvis ikke dette dobbelte ønske slår igjennom på punkt etter punkt, har jeg lykkes dårlig.

•Helheten er forhåpentlig samtidig utformet på en måte som ikke bare er lett forutsigelig. I mine sjelesorgfaglige, teologiske og samfunnsmessige analyser er det bevisst lagt inn tankevekkende overraskelser, og jeg håper å unngå entydige merkelapper i retur. Hvis alt jeg skriver, passer «korrekt» inn i bare ett sjelesorgfaglig, teologisk, diakonalt og politisk miljø, har jeg sviktet mitt forsett. Blant annet for å motvirke en innsnevrende plasseringsiver, krever lesningen den samme åpne fleksibiliteten som mye av den konkrete sjelesorgen.

•Til min profil hører – som alt antydet – også ønsket om å legge til rette for en betydelig variasjon i sjelesørgeriske innfallsvinkler, tankebaner og former. Sjelesorg ytrer seg for eksempel ikke bare som samtale, men med tanke på den vil jeg ikke minst vektlegge de spontane og kortvarige sjelesorgsituasjonene. Perspektivmangfoldet viser seg også på mange andre vis. Ved siden av alt det som er nytt og nokså ukjent i det jeg skriver, skal helheten samtidig bidra til at sjelesorgen vender blikket mot det som fortsatt er bevaringsverdig i dens lange historie.



Når jeg generelt har valgt et stort antall perspektiver og litteraturhenvisninger, en relativt variabel målgruppe, en viss personlig stil og synspunkter som ikke bare er «mainstream», vet jeg at alt dette både har ulemper og positive sider. Det er særlig viktig for meg at ingen (potensielle) sjelesørgere taper motet underveis og heller leser litt selektivt, samtidig som andre forhåpentlig kan bli tiltalt nettopp av mangfold, bredde og diskusjonsmuligheter.

I forlengelsen av dette utfordrende panoramaet er det naturlig at boken avrundes med en liten bolk om sjelesorg for sjelesørgere. Jeg er selv ofte usikker på om jeg har gjort ting bra nok, og vet at jeg er helt avhengig av Guds og medmenneskers nådige blikk. Det gjelder både min egen sjelesorgpraksis, og med tanke på det som har fått plass i denne boken, og det som fortsatt er ubeskrevet.

Tor Johan Grevbo

En spesiell takk til Luther Forlag som har stått fast ved et mangeårig samarbeid på sjelesorgfeltet.


A. SJELESORGENS GRUNNLEGGENDE PROFIL OG UTFORMING

Sjelesorg er kirkens morsmål.
Petra Bosse-Huber

I 2006 utgav jeg en omfattende sjelesorgbok med hovedtittelen Sjelesorgens vei (6. oppl. 2021 med mindre endringer). Veien ble der gjennomgått i fem store skritt – kalt bolker – og jeg mener fortsatt at dette utgjør en meget nyttig vandring. Derfor vil jeg nå svært kort repetere disse skrittene før jeg raskt kaster et nytt blikk på dem (foretar bokstavelig talt en re-visjon).

1. En kort repetisjon av «sjelesorgens vei»

Første bolk (A) introduserte vei-metaforen som helt sentral i min sjelesorgforståelse og brakte dessuten en del assosiasjoner fra veikanten. Midt i åpenheten for impulser fra mange hold profilerte disse innledende betraktningene den kristne sjelesorgen som en teologisk og kirkelig disiplin.

Andre bolk (B) brakte sjelesorgen i kontakt med dens dype røtter. Bolken bød på en mengde utvalgte historiske bidrag til sjelesorgen, helt fra begrepet oppstod i førkristen tid, ble adoptert av kirkefedrene og videre frem til midten av forrige århundre. Overalt ble det gjengitt eksempler på konkret sjelesorg fra de forskjellige epokene, noe som samtidig blant annet klargjorde at sjelesorgen foregriper en rekke senere psykologiske innsikter. Det historiske materiale er fortsatt relevant på mange vis og kan hindre at dagens sjelesorg havner i en uheldig nærsynthet og ubalanse.

Tredje bolk (C) førte historien direkte inn i nåtiden ved å identifisere åtte sjelesørgeriske hovedretninger/grunntyper som stadig er aktuelle og levende, selv om oppslutningen om dem varierer sterkt. Denne typologiske kartografi demonstrerer bredden i sjelesorgens tenkning og praksis, gir hjelp til å finne et eget sjelesørgerisk ståsted og viser dessuten nytten av ulike innfallsvinkler i forskjellige sjelesorgsituasjoner. Av pedagogiske grunner ble fiktive representanter for de ulike retningene presentert for det samme sjelesørgeriske case med tanke på å vise sin profil i rendyrket form. Mitt eget ståsted ble kalt «kritisk perspektivpluralitet». I denne bolken ble dessuten det som er skrevet om sjelesorg i alle de skandinaviske landene, lagt frem nokså detaljert, og de aller nyeste trekk og tendenser i internasjonal sjelesorg ble også dokumentert.

Fjerde bolk (D) utgjorde en gjennomgang av sjelesorgbegrepet historisk og aktuelt og brakte forslag til en bruksregulerende begrepsforståelse i dagens situasjon. Også bibelske bilder og motiver ble trukket inn for å berike innholdet i et begrep som ikke direkte finnes i Skriften.

Femte og siste bolk (E) løftet frem en mengde utvalgte sjelesorgdefinisjoner som jeg har stor sans for, samtidig som jeg samlet min egen sjelesorgoppfatning i det egenproduserte uttrykket «viatorisk sjelesorg». Denne formuleringen fant jeg tjenlig fordi en viator språklig sett både kan vise til en følgesvenn/medvandrer og en budbærer/formidler. Når jeg samtidig kaller veien som den sjelesørgeriske vandringen foregår på, for «Guds vei», innebærer det ikke at jeg ser den snevert som en slags kirkevei der det bare er plass til åndelige sysler. Nei, tanken er å holde fast ved at Gud er til stede overalt i livet, og at det er sjelesorgens utfordring å være åpen for hva dette innebærer i en konkret situasjon. Det fremgår også når boken avrundes med en tolkende gjennomgang av alle leddene i definisjonen (der f.eks. sluttordene «tro, håp og kjærlighet» både åpnes for en mer allmenn og en direkte kristen forståelse):

Kristen sjelesorg er – i en sosial og kirkelig kontekst – å gå et stykke av Guds vei med et udelt og egenartet medmenneske (eventuelt med flere samtidig) for å bane vei for og formidle tro, håp og kjærlighet.1

Typisk for den nevnte boken er at den hele veien – midt blant mine egne synspunkter og vurderinger – samtaler med en stor mengde internasjonal sjelesorg fra ulike språkområder. Denne dialogiske vandringen fortsetter nå, men med nye, mer praksisrettede temaer og en enda tydeligere forfatterstemme.

2. En utdypende re-visjon med et styrket fundament

Også et nytt blikk kan først trenge et langt tilbakeblikk. Derfor minner jeg om at samlingen av Jesusdisipler fra nær og fjern (kirken) raskt kom til å stå overfor mange forkynnelsesmessige, samfunnsmessige, organisatoriske, disiplinære og åndelige utfordringer, som det var av avgjørende betydning å møte på en god måte. I denne krevende konteksten utgjorde sjelesorgen umiddelbart et sammenbindende perspektiv, som samtidig slo ut i mange utgaver og former. Dette mangfoldet vitner fra første stund om stor sjelesørgerisk vitalitet og overlevelsesevne (jf. Helge Baden Nielsen 2006,187). I en spennende bredde er denne livsviktige sjelesorgen ført videre opp gjennom historien og frem til i dag, noe jeg har skildret grundig i gjennomgangen av sjelesorgens historie og hovedretninger (2006/21).

Min egen aktuelle re-visjon vil særlig rette oppmerksomheten mot et par forhold som henger tett sammen, og som jeg gjerne nå vil understreke enda sterkere. Begge gjelder synet på hvor omfattende sjelesorgen er og bør være. Her er det skjedd en stor endring i mange fagmiljøer de siste 20 årene, noe som kan demonstreres ved et utsagn av den innflytelsesrike Dietrich Stollberg, som lenge ble ansett som sentral representant for en nokså begrenset terapeutisk sjelesorg (hovedretning 7): «Sjelesorgen dreier seg selvsagt på mange områder om en innfølende forståelse, men den dreier seg også om noe annet, for eksempel om å informere og gi råd, om diakonal hjelp, om å stimulere folk til aktivitet (…), om ikke å la mennesker være alene, om å ledsage dem» (Anja Kramer/Freimut Schirrmacher 2005,71). Og selv disse vidtfavnende stikkordene dekker ikke hele det store sjelesorgfeltet, slik jeg ser det.

For at dette omfattende perspektivet tidlig skal munne ut i noen oppmuntrende tanker om sjelesorgens fremtid, føyer jeg også snart til et punkt (2.3) som sier noe om sjelesorgens muligheter i dagens situasjon – etter at ufruktbare faglige fronter som skygger for sjelesorgens bredde og egenart, nå er i ferd med å bli nedbygd.

2.1 Sjelesorgens store rom

Først vil jeg fremheve sjelesorgen som det virkelig store rom i verden der alt har plass som i vid forstand hører menneskelivet til. I dette rommet hører også mangfoldige arbeidsformer hjemme. Én presisering er særlig viktig: Den spesielle sjelesorgen (oftest konsentrert om samtaler på tomannshånd) – som i seg selv er åpen for alt det menneskelige – må hele tiden stå i et nært forhold den såkalte generelle sjelesorgen, i nyere tid også kalt den allmenne.2 Denne siste utgaven er i sin kjerne knyttet til alle de kollektive kirkelige livsytringer i forkynnelse, gudstjenesteliv, kirkelige handlinger (kasualia), undervisning om lære og liv, diakoni, kirkeordning osv.3 og de mennesker som møter oss der. Ut over dette har sjelesorgen også et sosialt og kulturelt oppdrag.

I den kulturen der den kristne sjelesorgen oppstod, var fellesskapet (sosialt og kirkelig) i langt høyere grad i sentrum enn i vår egen tid. Derfor kommer blant andre Thomas Bonhoeffers grundige undersøkelse til følgende tydelige konklusjon: «Innsnevringen av sjelesorgbegrepet til å gjelde enkeltsjelesorgen (…) er hverken adekvat for strukturen til den antikke sjelesorgen eller den opprinnelige kristne sjelesorgen» (1985,11). Dette er ett av de mange fakta som sjelesorghistorien kan lære oss å grunne over og bli utfordret av.

Sjelesorgen dekker altså på en måte alle sider ved Guds misjon til og i verden (missio Dei), inklusive det samfunnspregende oppdraget. Det er i denne sammenheng opplysende at sjelesorg opprinnelig var en flertallsbetegnelse som omfattet «sjelene» (jf. det latinske uttrykket cura animarum), nettopp for å motvirke en forståelse bare konsentrert om enkeltpersoner. Den er rettet mot alle – kollektivt og individuelt – og mest mot «dem som er vår familie i troen» (Gal 6,10; 2 Kor 11,28f). Også på det kirkelige området står altså fellesskapet (familie/menighet) tydelig i fokus, uten at sjelesorgen dermed overser det enkelte lem på Kristi kropp og i verden omkring.

Perspektivet er imidlertid enda større enn som så, om vi tar med det hele. Gud virker samtidig også ut over kirken og dens mange arbeidslag. Han har blant annet uendelig mange medarbeidere som utfører hans gjerning, ofte uten at de selv er klare over dette. Til den generelle sjelesorgen hører derfor i utvidet forstand Guds oppholdende og kreative gjerning i hele skaperverket – dvs. «jorden og det som fyller den, verden og de som bor der» (Sal 24,1). En prominent kjenner av klassisk kristendom og sjelesorg som Thomas Oden, sier det bl.a. slik: «The classical pastoral tradition has often pointed beyond the microcosmic situation of interpersonal care to the macrocosmic situation of God’s own caring for the world. Put in terms of systematic theology, the providing of human care occurs in the context of divine providence» (bind III 2000,89). Dette kontinuerlige, guddommelige virke (jf. bl.a. Ekskurs 8) vil også jeg inkludere i sjelesorgens store rom. Det har blant annet den avstressende ringvirkningen at det blir umulig å tenke at alt som har med sjelesorg å gjøre, står og faller med det vi selv utretter som sjelesørgere – uten at vi dermed skal fristes til å bruke dette som unnskyldning for et svekket engasjement. Sammen med Grundtvig – og uten å glemme eget ansvar – kan vi appellere til Gud som sjelesørger på dette vis (Den danske salmebog 294 v.3):


Sjælesørger fra det høje,

hold med os et vågent øje,

vogt de små for falk og høg!

Væk de dorske, styrk de svage,

tugt de trygge, trøst de spage,

gør os daglig husbesøg!



Et slikt teologisk vidsyn – som også trekker inn Gud som den store sjelesørgeren – når langt ut over «sjelesorg under fire øyne», og er det eneste som kan hindre at sjelesorgen i hovedsak assosieres med noe som foregår for en mindre gruppe spesielt interesserte i en krok av kirken og verden. Bare den antydede perspektivutvidelsen kan effektivt befri den fra isolerende betraktninger og et individuelt fangenskap.4 Da kan vi kanskje også unngå ufruktbare beklagelser over at sjelesorgen bare er sparsomt til stede som arbeidsområde i mange menigheter og kristne felleskap.

Den viatoriske definisjonen som nettopp er presentert i A 1, har nok i denne sammenheng en viss svakhet, idet den legger hovedvekten på det unike (her: egenartede) hos sjelesorgmottageren og ikke samtidig understreker de behovene alle mennesker har felles, noe ikke minst «den generelle sjelesorgen» må ha blikk for. I punkt A 4.4 foreslås derfor en lett revisjon av den nevnte definisjonen.

Stikkordsmessig formulert omfatter altså sjelesorgen to hovedstørrelser:


1.Den generelle sjelesorgen er den som Gud utfører

a.gjennom hele sin oppholdende og kreative skapergjerning (Guds forsyn)

b.gjennom alle kirkens kollektive oppdrag og livsytringer.

2.Den spesielle sjelesorgen – som Gud alltid lar skje i lys av den generelle – er den som dreier seg om mer avgrensede sjelesørgeriske møter med én eller flere personer, ofte i samtalens form, men også i andre skikkelser. I sitt innerste vesen (per se) angår sjelesorgen områder som er teologisk helt spesifikke og sentrale (se D 4), men uten dermed å diskvalifisere andre sektorer i menneskelivet som irrelevante for sjelesorgen.



Vi kan også sammenfattende si det slik: Alle former for kristen sjelesorg har den treenige Gud som felles sentrum, noe som ikke betyr at den kan fanges i et strikt og begrenset teologisk mønster.5 Derfor taler jeg gjerne i denne forbindelse – blant andre inspirert av engelskmannen Paul Fiddes (2000), amerikaneren Pamela Cooper-White (2007) og hennes landsmann Richard Rohr (2016) – om sjelesorg som en «divine dance», en uttrykksmåte med lange historiske røtter. Se mye mer om dette under D 6.

Denne tankerekken gjør det mulig med en grafisk fremstilling av sjelesorgens rom i konsentriske sirkler, som selvsagt ikke må splittes opp selv om man skjelner mellom dem:

[image: image]

Det foreliggende bidraget vil nok for det meste handle om innholdet i punkt to i figuren ovenfor (den spesielle sjelesorgen), men da nettopp i rammen av det perspektivet som punkt én (den generelle sjelesorgen) skisserer, og som i høy grad hører med til sjelesorgens helhet. Har man åpnet seg for denne helheten, blir det samtidig klart at den generelle sjelesorgen absolutt kunne fortjene en helt egen gjennomgang, men den dukker i hvert fall opp mange steder i fortsettelsen og tematisk i G 1. Se også min bok Guds masker i sjelesorgen (2013).

En kritikk som lett blir fremført på bakgrunn av det vide, omfattende perspektivet som her er rullet opp, lyder omtrent slik: «Blir alt sjelesorg, er like gjerne ingenting sjelesorg!» Hvis det imidlertid er Guds plan å vise omsorg for sin skapning med den motivasjonen som et bredt sjelesorgbegrep signaliserer – min ærlige overbevisning! – er denne dimensjonen noe som må gjennomstrømme absolutt alt kirken foretar seg. Slik jeg ser det, kan dette helhetsperspektivet ikke erstattes av en annen og like passende merkelapp. «Sjelesorgens kirke» må derfor være et sporbart kjennetegn ved alle kirkens livsytringer (som i tillegg selvsagt inneholder sine egne spesifikke faglige bestrebelser), og også spille med når den henviser til Guds gjerninger utenfor egne grenser. Hva dette innebærer mer konkret, kommer forhåpentlig frem både på og mellom linjene i denne boken. Alt det ovenfor nevnte må altså forstås som sjelesorg, men innebærer ikke nødvendigvis sjelesorg i god og kvalifisert forstand! Den «ekte vare» er blant annet rik på innfallsvinkler og dyrker et mangfold av ytringsformer.

2.2 Sjelesorgens sentrale dimensjoner

I sjelesorgens store rom vil jeg videre fremheve de mange viktige dimensjonene som uvegerlig må prege den spesielle sjelesorgen, men som også kan skimtes i dens mer generelle utfoldelse. Det gjelder særlig ti dimensjoner slik jeg nå ser det:

Helt fundamentalt er sjelesorgens kall til å (1) helbrede (healing), (2) støtte (sustaining), (3) veilede (guiding) og (4) forsone (reconciling), slik forfatterparet William Clebsch og Charles Jaekle systematiserer oppgavene i sin toneangivende historiske fremstilling (1964/1994). Samtidig vil dette overblikket ha nytte av et supplement av noen dimensjoner som nyere fagfolk har påpekt. Den ledende amerikanske sjelesorglæreren Howard Clinebell (1984,42f) har vært opptatt av at sjelesorgen også må være (5) nærende (nurturing) på en sunn og vekstfremmende måte6, og i en ny utgave av hans velbrukte lærebok ved Bridget McKeever (2011,41), tilføyes også (6) sosial forandring (her kalt «prophetic care») som en av de grunnleggende dimensjonene. Emmanuel Lartey – som opprinnelig kommer fra Ghana og dessuten har vært president for den internasjonale sjelesorgbevegelsen – har for sin del plusset på (1997) at sjelesorgen må virke (7) frigjørende (liberating) og (8) myndiggjørende (empowering). Personlig vil jeg i forlengelsen av det siste uttrykkelig fremheve at den også må være (9) motstandsstyrkende (resisting) i kampen mot det nedbrytende og oppgivende, både individuelt, innenfor ulike fellesskap og i et samfunnsmessig perspektiv. Dessuten vil det i all sjelesorg være et viktig (10) tolkende element (interpreting), som prøver å knytte den best mulige forbindelsen mellom dem som mottar sjelesorg, og den rette bruken av sjelesorgens teologi, midler og metoder.7 Dette siste punktet inngår også blant dem som snart behandles under sjelesørgerens læringsområder og basiskompetanse (Bolk B).

For at ikke sjelesorgen på dette grunnlaget skal oppløses i en ingrediensrik suppe som nesten dufter helt likt som godt sosialarbeid og fleksibel psykoterapi, må den samtidig hele tiden besinne seg på sin egenart. Den må kontinuerlig utøves i lys av den kristne tro og tradisjon8, så ikke de nevnte dimensjonene ender opp som rent allmenne begreper uten evne til å gi den kristne sjelesorgen en bærekraftig identitet. Og det er hele tiden den kristne sjelesorg9 jeg skriver om, men samtidig med et sterkt ønske om å gjøre den mottagelig for gode impulser fra mange ulike hold (jf. Bolk E), slik sjelesorgen også historisk sett faktisk har utviklet seg. I beste fall kan den også selv påvirke sine nabodisipliner.

Det må også understrekes at selvsagt er ikke alle de ti dimensjonene like relevante og avgjørende i enhver sjelesørgerisk kontakt, og selvsagt glir de ofte noe over i hverandre. De preges også av essensen i den bakenforliggende sjelesorgforståelsen, som snart for min del skal gjøres enda tydeligere. Dessuten finnes det innenfor alle disse omfangsrike kategoriene mange medfølgende aspekter som gir sjelesorgen en mer konkret profil i praksis, og som fremkommer idet den lytter til den varierte konteksten som sjelesorgen utøves i møte med. Det betyr for eksempel at dimensjonene helbredelse10, støtte osv. opplagt kan og bør utøves på mange ulike vis i forskjellige situasjoner. En særlig viktig øvelse for mye av sjelesorgen er å oppnå den rette balanse mellom støtte og utfordring. Mangler det siste, er faren nærliggende for at det skapes en usunn avhengighet av sjelesorg og sjelesørgeren, og vi kan fort oppleve en kirkelig variant av det å stivne i en klientrolle (klientifisering).

Senere vil jeg tale om fem ulike innfallsvinkler til viatorisk sjelesorg (A 5), der alle de ovennevnte dimensjonene hører hjemme under ulike overskrifter. Hensikten er da særlig å åpne for en langt mer aktiv og bred sjelesørgerrolle enn det den moderne faglitteraturen ofte har lagt opp til.

2.3 Sjelesorgens «trumfkort»

Jeg har lovet å spille ut noen av dagens sjelesørgeriske trumfkort – i tillegg til dem som skjuler seg i de to foregåendene punktene – selv om denne «triumferende» ordbruken lett kan misforstås. Uttrykksmåten har jeg overtatt fra min tyske kollega Eberhard Hauschildt (2000), som på mange vis har bidratt til sjelesørgerisk fornyelse uten å fornekte dens rike tradisjoner. Etter å ha analysert samtidens «psyko-marked» trekker han frem seks kirkelige trumfkort som har gode sjanser til å ta stikk hvis de spilles ut klokt og på rett tid. I min forsiktige bearbeidelse ser de slik ut:


•De mennesker som i dag søker livshjelp, får mange tilbud om avspenning og tilkobling til dype kilder. Avspenning er en god ting. Den kristne trumfen i slike sammenhenger er bønn. Den er samtidig mer enn avspenning.

•Mennesker som i dag søker etter stimulerende tilknytninger som gir hjelp på livsveien, støter på tilbud om mange selvhjelpsgrupper o.l. Disse kan fungere brukbart for noen. Den kristne trumfen i slike sammenhenger er kirke og menighet. De utgjør samtidig mer enn et rent menneskelig fellesskap.

•Mennesker som i dag er på leting etter noen de kan hente veiledning fra, møter en rekke tilbud om forbilder de kan følge i sporene til. Disse kan virke både godt og dårlig. Den kristne trumfen i etterspørselen etter en «mester, guru, rådgiver, terapeut» er sjelesørgeren11. Hun/han er samtidig mer enn en mester eller spesialist.

•Mennesker som i dag jakter på klokskap, har tilbud om en uhorvelig mengde rådgivningslitteratur. Noe er bra, annet er skvip. Den kristne trumfen på dette bokmarkedet er Bibelen. Den gir samtidig mer enn livshjelp.

•Mennesker som i dag leter etter ro i seg selv, kan for tiden lytte til utallige erfaringer om hvordan selvtilfredshet, fred og harmoni kan oppnås. Noe av dette kan det være verd å lytte til. Den kristne trumfen når det gjelder å kunne akseptere seg selv, heter tilgivelse. Den gir samtidig mer enn en erfaring av harmoni.

•Mennesker som i dag søker etter kraft, støter på en rekke tilbud som lover dem nye krefter når de kjenner seg helt utslitt. Den kristne trumfen i denne sammenheng heter velsignelse. Den er samtidig mer enn «power».



Det er sikkert også mulig å peke på flere trumfkort, som har slagkraft både i og utenfor kirkelige miljøer i dag. Det skader ikke at de faktisk kan trekkes frem med en aktuell begrunnelse i tillegg til den rent teologiske. Ved mange forskjellige anledninger i løpet av boken blir vi minnet om dem. Særlig tydelig blir de spilt ut i Bolk G. De utgjør altså en stor del av svaret på et nokså ufyselig spørsmål som i dag dukker opp i forskjellige sammenhenger og formuleringer: «What is your unique selling property?» Sjelesorgen kan gjerne omforme spørsmålet, men må uansett ha noe å komme med som ikke alle andre også besitter.

3. Stoppesteder og utsiktspunkter på den nye vandringen

Til tross for at mange ting kunne vært utbygd og sikkert bedre uttrykt, håper jeg altså gjennom den tidligere vandringen i bokform (2006/16) å ha lagt et viktig grunnlag for den videre ferd på sjelesorgens vei. Jeg inkluderer i dette grunnarbeidet også den dobbelte forsterkningen av sjelesorgveien som nettopp er foretatt, og dessuten den teologiske fundamenteringen i det jeg har kalt «masketeologi» (2013). Den sistnevnte understrekes på nytt i D 12. Når vandringen nå fortsetter, foregår den samtidig på egne ben og kan også gjennomføres uten nødvendig nærkontakt med det grunnlaget som er lagt før. Den forkaster altså på ingen måte det som alt er bygd ut, men utgjør samtidig et frittstående byggverk.

For å si det enkelt og tydelig: Det er en del bevisste mangler i den første fremstillingen av «Sjelesorgens vei» som jeg nå med iver prøver å gripe fatt i med dette oppfølgende prosjektet. Det dreier seg om en rekke helt avgjørende forhold som særlig angår sjelesørgerisk basiskompetanse (Bolk B), sjelesorgen i kulturens og samtidens lys (Bolk C), teologiske synspunkter med tanke på praksis (Bolk D), tverrfaglige forbindelseslinjer (Bolk E), ulike praktiske grunnformer og trekk (Bolk F), samt en samlet gjennomgang av de såkalte spesifikke midler (Bolk G). Til slutt vil jeg skrive litt om humor i sjelesorg og om sjelesorg for sjelesørgere (Bolk H og I).

Heller ikke denne boken er likevel med dette innom alle relevante områder. Det vet den som daglig utøver praktisk sjelesorg, og som også kjenner litt til det mangfoldet som en samlet sjelesorglitteratur oppviser. Den foreliggende fremstilling ønsker imidlertid å bygge opp en sjelesørgerisk grunnholdning som forhåpentlig også kan stå sin prøve på områder som ikke konkret beskrives her.

Før jeg går løs på disse nye hovedbolkene, vil jeg imidlertid gi sjelesorgens grunnleggende profil og utforming noen flere trekk, der særlig kapittel A 5 om ulike innfallsvinkler til sjelesorgen er av stor prinsipiell og praktisk betydning. Hele boken prøver forøvrig å leve opp til det dannelsesidealet som den svenske filosofen Bengt Uggla angir: «Perspektivrikedom och aspektseende» (2012,8), og som gjør at jeg passerer mange faggrenser i bolk etter bolk.

4. Fasetter i en grunnleggende sjelesorgforståelse

Sjelesorgen har elementer som kan ligne på annen hjelp i møte med menneskers vekslende kår i verden, alt fra frisørens småpludrende oppmuntringer og til avansert psykoterapi. Den har like fullt en uoppgivelig egen profil, som innebærer at den hele veien er båret av et teologisk og kirkelig grunnlag.12 Dette trenger ikke alltid å skinne tydelig igjennom, men kan likevel anes på alle sjelesorgens områder av finstemte observatører. Et slikt fundament gir ikke sjelesorgen trange grenser, men det forankrer og profilerer dens virkefelt. Det samme gjør bruken av navnet «sjelesorg», dersom det forstås rett. Jeg begynner derfor med å si noe om akkurat dette, før jeg trekker frem en del ulike momenter – noen mer reflekterende, andre mer pedagogiske – som samlet sett bidrar til min egen forståelse av sjelesorgfaget i teori og praksis.

Jeg vil ikke her gjengi hele sjelesorgens begrepshistorie og den medfølgende faglige utviklingen slik jeg har gjort det tidligere (2006/16, 465–501, jf. også hoveddelene s.22–301 og 302–464). Der drøftes også engelskspråklige begreper som «pastoral care (and counseling)» o.l. Allerede på 800-tallet kalles Gregor den stores innflytelsesrike sjelesorgbok med innledningsordene «Pastoralis curae» i engelsk utgave for «Pastoral Care», noe som antagelig har skapt den dominerende sjelesorgterminologien i dette språkområdet. På engelsk dukker imidlertid fagbetegnelsen for tiden stadig oftere opp i oversettelser «med sjel i» – som i sjelesorg – dvs. «care of souls» eller «soul care». Særlig i historisk sammenheng brukes også «cure of souls» (jf. cura animarum). Dette ny-gamle ordvalget skyldes nok særlig en økende bevissthet omkring sjelesorgens egne teologiske og kirkelige røtter, og er spesielt blitt utbredt i mer konservative kretser.13

4.1 Sjelesorgbegrepet – fortsatt brukbart?

«Sjel» er et mangfoldig ord med en lang historie (Ole Martin Høystad 2016). Det utsettes samtidig i dag blant annet for et frontalangrep fra neurovitenskapene, som nærmest knytter alt ved mennesket til aktiviteter i hjernen. «Hjernen blir betraktet som et slags orkester som fungerer uten dirigent» (Andreas Furger).14 Det er av disse og andre grunner slett ikke selvsagt at betegnelsen «sjelesorg» er anvendelig som overskrift for alt det faget nå står for og inneholder. Ordbruken kan særlig lett misforstås i innsnevrende retning, og det sammensatte uttrykket «sjelesorg» finnes faktisk heller ikke direkte brukt i Bibelen.

Jeg vil likevel fortsatt forsvare bruken av denne fagbetegnelsen, som ikke kan forkastes uten at man taper mer enn man eventuelt vinner, slik jeg ser det.15 Tiden er ikke inne til å hugge over denne språklige roten med alt den innebærer av identitet og historie, men vi må samtidig vite hva det da er vi svarer ja til.16 Her følger en kort språklig begrunnelse for at det tradisjonelle fagnavnet fortsatt er brukbart om man foretar noen tydelige presiseringer:

Begrepet «sjel» i fagbetegnelsen «sjelesorg» kan og må forstås meget omfattende, i tråd med den mest vidstrakte betydningen som ordet har både i Det gamle og nye testamentet (nefesj og psykjæ). Kjerneord som bl.a. 1 Mos 2,7 og Matt 6,25, der de nevnte termene anvendes på grunnspråkene, åpner for en forståelse der «sjel» betegner alle sider ved et levende menneskeliv. Den bibelske språkbruken kan også rett og slett kalle mennesker for «sjeler» (bl.a. opprinnelig i Apg 2,41), på samme vis som vi f.eks. fortsatt kan si: «Her finnes ikke en levende sjel». Moderne bibeloversettelser fanger opp dette helhetssynet – som selvsagt også avspeiler den teologiske virkeligheten som Bibelen setter det hele inn i.

Den amerikanske sjelesorgnestoren Herbert Anderson sammenfatter denne bruken av ordet «sjel» på en måte som godt lar seg forsvare, også med noe mindre entusiasme enn han selv oppviser: «No image more clearly reflects the bio-social-spiritual unity of the human person than soul» (1/2001,32–41). Dette utsagnet er også på linje med det vi finner i læreboken til den innflytelsesrike landsmannen Carroll Wise: «The Greek word «psyche» in the New Testament refers (…) to the living person as a total reality or unity. It cannot be taken to mean a spiritual aspect as distinguished from the mental or physical. It is man as a whole, an organic unity» (1980,3). Innenfor denne «sjelelige» helheten er det at sjelesorgen får sitt store livsrom, som også åpner seg på side etter side i kristendommens grunnbok for den som har øyne å se med.

Når siste del av fagbetegnelsen, nemlig «sorg», knyttes til sjelen – forstått på denne omfattende måten – dreier det seg på norsk og dansk om et språklig forkortet uttrykk for omsorg (på latin cura, tysk Sorge, svensk vård). Det har altså ikke noe med sorg å gjøre i snever forstand. Også denne klargjøringen trenger imidlertid en videre presisering. Det er ikke bare tale om én form for omsorg, for eksempel en vennlig og varsom støtte, men den kan ytre seg meget variert i alle de ti dimensjonene som alt er oppregnet i A 2.2.

Som hjelp til å se sjelesorgens nødvendige bredde nettopp som kirkelig omsorgsarbeid, vil jeg gjengi en kort analyse av tyskeren Michael Klessmann, som lenge – på linje med den allerede nevnte Stollberg – var en profilert talsmann for sjelesorg som pastoralpsykologi (den terapeutiske sjelesorg): «Sjelesorgbevegelsen med dens terapeutiske orientering er ikke lenger det ledende sjelesorgparadigme; sjelesorgscenen er blitt pluralisert på en måte som nå knapt kan overskues» (2005,250). Dette fasetterte bildet gjør at sjelesorgen i dag også kan gjenvinne en meget variert (omsorgs)praksis.

Denne perspektivpluraliteten som jeg også selv er sterk tilhenger av, må samtidig bevare evnen til kritisk å vurdere de konkrete utslagene ut fra en teologisk og fornuftsmessig plattform. Mer eller mindre avgjørende kriterier på god sjelesorg, slik jeg ser dem, vil fylle nesten hele denne boken, også når de ikke uttrykkelig presenteres som slike.


Med disse knappe bemerkninger om «sjel» og «sorg», kan sjelesorgens profil innledningsvis beskrives som en mangesidig omsorg for alle sider ved menneskelivet i lys av den kristne tro og tradisjon.



Jeg vil i denne sammenheng også presisere at jeg jeg i hovedsak bruker begrepet konfident/er for den/de som ber om eller på annen måte er gjenstand for sjelesorg (særlig når det gjelder den spesielle utgaven).17

4.2 Sjelesørgerisk balanse og ambivalenstoleranse

I mange sammenhenger er balanse et krav som fører til kjedsomhet, intellektuell slapphet og manglende evne til å stå for noe markant og kanskje upopulært. Det er i denne forbindelse ikke lett å glemme en reaksjon jeg helt fortjent fikk etter en forelesning i Danmark: «Det du kaller saklighet, kaller vi impotens!»

Den balanseevnen som i en viss type formidling kan være søvndyssende, forknytt og lite utfordrende, er samtidig et helt nødvendig bakteppe for den konkrete sjelesorgen. Alle avgjørende menneskelige opplevelser er sjelden entydige, men preget av blandede følelser. En sjelesørger fungerer best dersom man er i stand til å oppdage også «andre sider av saken» (jf. Andreas von Heyl 2014, 122–124). Jeg er derfor også helt på linje med den kjente norske psykiateren Jarl Jørstad, som kalte sitt faglige tilbakeblikk for Balanseganger (1995). Det betegner evnen til å kunne se en sak fra flere sider, velge den rette tid for ulike innspill, kunne flytte innfallsvinkel og synspunkt når det er ønskelig, samtidig som man forhåpentlig kan beslutte seg for å stanse ved et avgjørende punkt i en konkret situasjon, før man så eventuelt beveger seg videre til noe like viktig eller enda viktigere. En slik type balansert følsomhet kan også beskrives med en metafor som blant annet Shakespeare legger vekt på, nemlig å ha «musikk i sjelen». Jeg ville aldri som konfident våget meg inn i en viktig sjelesorgrelasjon der denne vellyden mangler.

For å finne frem til balanse, og da spesielt som motvekt til min egen sterke overbevisningstrang, har jeg hatt bruk for hjelp fra to kunstnere. De har sagt kloke ting jeg bærer med meg – også som sjelesørger. Lyrikeren Rolf Jacobsen formulerte følgende i et intervju i 1990: «Tro er nesten det samme som håp. Men hvis du tror for sterkt, blir du fanatiker. Derfor har vi tvilen også. Uten den ville vi fortsatt befunnet oss i stenalderen. Men du skal ikke tvile for mye heller. Du skal bare ha en liten takluke for tvil». Billedhuggeren Bård Breivik avslutter biografien fra 2016 med følgende selvrefleksjon: «Det er viktig å balansere på en knivsegg. Du tror så mye på ideen din at du blir handlekraftig og kan gjennomføre den, og samtidig tviler du så mye at den blir god». For meg minner sjelesorgen ofte om en slik kamp mellom tvil og tro – som livet selv.

Også når man skriver om sjelesorg, må man kunne vise – midt i de sentrale anliggender man virkelig brenner for – at man samtidig har plass til rivaliserende vurderinger og innspill. I Sjelesorgens vei (2006/16,15) nevnte jeg med tanke på dette 17 spenningspar, som ikke uforstandig må spilles ut mot hverandre. Det gjaldt bl.a. teori og praksis, hode og hjerte, det generelle og det spesielle, støtte og utfordring, nærhet og distanse, hverdagslighet og dybde, livsspørsmål og trosspørsmål. Denne inkluderende tankegangen ønsker jeg nå å bygge videre ut ved hjelp av det jeg kaller ambivalenstoleranse, bl.a. inspirert av et festskrift til min svært anerkjente tyske kollega Michael Klessmann (jf. Anja Kramer m.fl. 2009).18

Før jeg går videre i denne retning, vil jeg imidlertid også ta med de grunnambivalenser og –strukturer som jeg en gang speilte meg selv i hos Joachim Scharfenberg (1985, 54–60), og som selvsagt også preger konfidentene. I min egen forenklede versjon ser modellen slik ut: I vårt forhold til tiden trekkes vi ambivalent både i retning regresjon (tilbake) og progresjon (fremover). Med tanke på oss selv kan ambivalensen oppleves langs linjen partisipasjon (involvering) – autonomi (frihet), og i forhold til verden omkring som tilpasning – fantasi. Hvor vi befinner oss på disse tre skalaene generelt og i en gitt situasjon som sjelesørgere og konfidenter, vil selvsagt påvirke sjelesorgen og trenger derfor jevnlig å bli bevisstgjort og bearbeidet. Etter hvert kan vi håpe at markante utslag spontant blir registrert på vår innbygde seismograf og bearbeidet når de skaper en uheldig ensidighet. – Disse ambivalente trekkene har selvsagt også en personlighetsmessig side, der spenningen mellom ulike karaktertyper blant annet utspilles langs to akser: Den selvstendige – Den selvhengivende og Den ordentlige – Den løsslupne. Utslagsgivende for hvor man havner, er angsten for nærhet eller avstand på den første aksen og for varighet eller forandring på den andre. Siden mange ting i livet setter farge på oss, trekkes vi stadig i litt ulike retninger, og selvsagt er ingen av oss helt rendyrkede utgaver når vi møtes i sjelesorgen og ellers (jf. utførlig behandling hos Grevbo 1998). Forståelse for innvirkningen til og utslagene av alle slags grunnleggende ambivalenser hører både med til livskunsten og til en slags sjelesørgerisk basisutrustning.

Ser vi på de innholdsmessige utfordringene som sjelesorgen møter, dreier de seg ikke så mye om enten-eller (selv om slike valg også finnes), som evnen til å fastholde spenninger og tolerere dem, samtidig som man ikke normalt skjenker like stor oppmerksomhet til begge poler i en konkret situasjon. «Ambivalens er å sitte samtidig på to stoler. Klarhet er å sitte på den ene eller den andre – eller besluttsomt i midten» (Gert Scobel).

I bevisstheten om de uunngåelige ambivalensene og i jakten på en viss avklaring i konkrete situasjoner har sjelesorgen sitt spennende og spenningsfylte hjem. Manfred Josuttis beskriver seks slike spenninger som uunngåelig hører med til livet: Skyld og tilgivelse; angst og tillit; stress og hvile; sykdom og helbredelse; sorg og glede; fangenskap og frihet (2000a, 181–262). I Klessmann-festskriftet finnes i tillegg også nevnt: Hellig (sakral) og hverdagslig (profan); synd og nåde; tro og tvil; velsignelse og forbannelse; sosial og individuell; liv og død; endelighet og evighet; motstand og hengivelse; kirke og samfunn; forskjell og likhet; gi og ta, fortrolig og fremmed; makt og vanmakt. En god sjelesørger vil merke at alle disse spenningene (kanskje her et bedre uttrykk enn ambivalenser) over tid er i spill i sjelesorgen, og man må ideelt sett kunne romme dem alle uten å bli handlingslammet og forgå mellom to stoler. Derfor må man også kunne vende fokus i én spesiell retning når dette kreves.

Jeg har spart paret ydmykhet og hovmod til sist. Hovmod er etter ørkenfedrenes og middelalderens klart nedsettende bruk (jf. dødssynden superbia) noe som konsekvent må bekjempes. Det hører derfor normalt bare med til sjelesorgens ambivalenser i den forstand at alle sjelesørgere leilighetsvis kan kjenne på en kamp for at hovmodet skal dempes og helst overvinnes av bedre holdninger, og at konfidenter kan være i samme situasjon. Opprinnelig betyr imidlertid ordet et edelt og høyverdig sinnelag, og kan kanskje med dette utgangspunkt stå sammen med ydmykhet (gammeltysk: en følgesvenns sinnelag) som uttrykk for en sunn selvbevissthet, noe som også må ha sin berettigede plass. Vi får da tydeliggjort det fruktbare i ambivalensen ydmykhet-selvbevissthet, der begge «polene» har noe positivt i seg. Gjennom denne spenningen unngår man kanskje også at ydmykheten hylles i form av et underdanig liv som i sin svakhet feirer seg selv (Friedrich Nietzsche).19

Etter denne nyanserende bemerkningen som relaterer seg til Andrea Gorres’ fremstilling av ordparet (s.204–211),20 vil jeg gjerne bringe videre det hun mener kan være en god sjelesørgerisk øvelse i ydmykhetens tjeneste, særlig fordi hennes «fromme» språk vanligvis har liten plass i hovedstrømmen av nyere sjelesorg:

For sjelesørgeren blir følgende ransakende spørsmål foreslått:


–Hva motiverer meg i min rolle? Er jeg ydmyk i min holdning fordi jeg ønsker i kjærlighet, medfølelse og barmhjertighet å gjøre en ledsagende tjeneste overfor medvandrere?

–Hva skjer i mitt arbeid? Skaper jeg avhengighet eller bidrar jeg til et frigjørende og likeverdig partnerskap? Hvilke metoder og roller velger jeg for å oppnå dette i møtet med andre mennesker?

–Hvordan utøver jeg sjelesorg? Stemmer mine metoder overens med en holdning som føyer meg inn i Guds vilje og handling?

–Hva er målet for min sjelesorg? Vil og kan JEG tre tilbake og la Guds vilje skje?

–Hvordan øver jeg meg i ydmykhet? Har jeg et åndelig liv?



For konfidentene anbefales følgende spørsmål:


–Hva motiverer meg for sjelesorg?

–Er jeg beredt til å gå et skritt inn i meg selv og mot Gud?

–Er jeg klar til å se sjelesørgeren som et medmenneske, som lik meg, er på vei til Gud?

–Benytter jeg sjelesorgen til egoistiske formål (f.eks. å få sjelesørgeren til å gi meg nærhet og bekreftelse)?

–Er jeg beredt til å overgi meg til Gud i åndelige øvelser og bønn?



Jeg er fullt klar over at disse spørsmålene virker fremmede for mange sjelesørgere i Norden – og også delvis for meg. Istedenfor å avvise dem totalt av slike grunner, mener jeg det kan være viktig å gi dem plass i sjelesorgen som ett av de mange områdene (her: ekte ydmykhet) som trenger balansert oppmerksomhet.

4.3 Sjelesorg som kunsthåndverk med egen profil og stor bredde

I arbeidet med den rette konkretisering, prioritering, kreativitet og balanse blir sjelesorgen også en slags kunst, ja faktisk «kunstenes kunst», slik Gregor den store allerede formulerer det i innledningen til sitt (sjelesørgeriske) hovedverk fra rundt år 600.21 Andre velger heller beskrivelsen «kunsthåndverk», noe jeg også selv vil gjøre. Dette kunstneriske perspektivet innebærer blant annet følgende for den sjelesørgeriske praksis:


•Sjelesorgen er et mangfoldig fag som må kunne romme svært varierte uttrykksmåter (ulike stilarter, fargeskalaer, redskaper, metoder) og mange ulike utøvere.

•Sjelesorgen forutsetter både håndverksmessig dyktighet og spennende kreativitet innenfor faglige rammer og normer. Den må derfor også dyrke fantasien (jf. bl.a. Sandra Levy 2008), noe som står høyt i kurs i dagens kulturelle klima.

•Sjelesorgen inspirerer til en uopphørlig og livslang læring og øvelse.

•Sjelesorgen hører hjemme i et verksted som legger opp til mangesidig veiledning fra kollegaer, mer tilfeldig besøkende og Åndens nærvær (noe som både vil påvirke «kunstverket» og «kunstneren»).



Hvis en slik ramme er etablert, kan sjelesorgen frimodig åpne seg for en stor bredde av utfordringer. I sum dreier det seg om alt som berører ånd, sjel (her brukt om kun ett aspekt ved mennesket) og kropp i den sosiale og kulturelle sammenheng vi er satt (jf. 1 Tess 5,23 og utfoldelsen i D 7.2.4). Sagt på annet vis omfatter sjelesorgen alle de fysiske, psykiske, åndelige og sosiale/kulturelle sider som utgjør et fullt menneskeliv, og bidrar på sin kunstfaglige måte til at de kan bli forbundet med Guds konkrete omsorg. Det har vært inspirerende i denne sammenheng å tenke på noe som den kjente norske kunstmaleren Henrik Sørensen har sagt: «Uten at du føler deg som en sendemann for livet, bør du ikke bli kunstner – selv om du har et aldri så stort talent». Dette synspunktet er lett overførbart til sjelesorgen.

4.3.1 Egen dybdeprofil (det «åndelige» blikkpunktet).

Siden Gud har mange «verdslige» medarbeidere som gjør hans gjerning på ulike felt av menneskelivet – med avanserte eller mer utbredte kunnskaper og ferdigheter – er det viktig at sjelesorgen kjenner en særlig forpliktelse i møte med det åndelige i vid forstand.22 Her har den sitt hovedområde. Når sjelesorgen med rette også beveger seg inn på andre felt – som kvantitativt ofte kan fylle mer (se oversikten nedenfor) – må det nettopp være for der mer eller mindre direkte å tilføre impulser fra sitt eget grunnlag i samklang med sunn tverrfaglighet, samtidig som den også hele tiden respekterer grensene for sin kompetanse. Jeg vil for all del ikke kunne lignes med en enøyd kyklop som bare ser alt fra én vinkel, og som dessuten mangler dybdesyn. Begge deler er det svært viktig å unngå for en sjelesørger, men det er spesielt en manglende dybde som jeg nå først prøver å motarbeide.

Det åndelige feltet er altså sjelesorgens uoppgivelige og sentrale arbeidsfelt, der den ikke må oppvise berøringsangst. Nå er det ikke forsvarlig å tale om åndelig omsorg (jf. f. eks. den utbredte bruken av begrepet innenfor sykepleievitenskapen) uten å fylle uttrykket med et klart innhold. Min presisering ser slik ut: Området omfatter ikke bare det åndelige med stor Å, dvs. det religiøse og kristelige, der det gudommelige på en eller annen måte er klart inne i bildet (jf. de viktige overveielsene til menneskesynet i et allment og kristelig lys under D 7). Det åndelige dreier seg om en rekke spørsmål knyttet til (1) vår grunnleggende eksistens som mennesker, (2) det verdimessige og (3) det livssynsmessige. Disse områdene griper selvsagt ofte over i hverandre og i naboområder, men utgjør samlet sett en trefoldighet som ikke bør drukne i noen av de andre aspektene ved menneskelivet (det fysiske, psykiske og sosiale).23 De tre stikkordene utgjør selve hovedarenaen for den åndelige omsorgen, som altså i seg selv er ganske omfattende.24

Først innenfor den siste kategorien av åndelighet (det livssynsmessige), hører også de spørsmålene hjemme som er knyttet til liv og tro i en spesifikk kristen kontekst. Hvor stor del av en sjelesørgers arbeidsdag disse fyller, vil variere ut fra mange faktorer i kirke og samfunn, og ikke minst ut fra sjelesørgerens egen motivasjon og profil. Selv om det finnes sjelesørgere som utilbørlig leder alle spørsmål i denne retning, er det en større krise for sjelesorgen i dag om en kristen kjerne sjelden eller aldri er fremme i lyset. Noen ganger skyldes dette en utålmodighet som ikke avventer at slike ting dukker opp etter at samtalepartneren har utprøvd hvordan sjelesørgeren makter å møte andre typer problemer og spørsmål. En slik langsom «testing» av sjelesørgeren er ikke uvanlig, da blygheten og usikkerheten er særlig stor på dette området blant mange av dem sjelesorgen i dag møter i vår del av verden.

La meg nå samtidig prøve å konkretisere noe av det sentrale på hele det åndelige feltet:

1. Til det eksistensielle området hører spørsmål som gjelder identitet og forvirring, mening og meningsløshet, lidelse/død og livskvalitet, skyld/skam og tilfredshet, ensomhet og fellesskap, frihet og avhengighet, livslede og livsmot. Det er her viktig å oppdage og gå inn på den spenningen som mange mennesker opplever i dragkampen mellom de nevnte ordparene.

2. Det verdimessige feltet er særlig knyttet til alle de relasjonene menneskelivet er fylt med: Forholdet til oss selv, familie, venner, arbeid, ting, naturen, kunst og kultur, moralske standarder og selve livet (fortid nåtid og fremtid). Hva som er av særlig verdi på ett eller flere av disse områdene i en konkret livssituasjon, er et sentralt spørsmål i sjelesorgen.

3. Den livssynsmessige arena kan utgjøre alt fra en nokså diffus livsfilosofi til et tydelig religiøst ståsted der Gud og Guds ord gir rettesnor for livet. Jeg vil senere skrive mer om sjelesorg i et tverrkulturelt og interreligiøst perspektiv (E 2.9), men samtidig må det i vår kultur ikke oversees at den kristne tro er referanserammen for de aller fleste, og særlig i møte med en sjelesørger. På det livssynsmessige planet oppstår spørsmål om livets ytterste mening, ulike håpsdimensjoner, menneskeverdet, vitenskap og tro, hva som gir et godt og lykkelig liv, livssynets møte med uforutsette belastninger og kampen for et verdig liv o.l. Innenfor en mer spesifikk religiøs og kristen ramme kan spørsmålene gjelde Guds eksistens, troens holdbarhet, tvil og gudsforlatthet, det evige liv og fortapelsens mulighet, betydningen av Jesu liv og gjerning, sjansen for tilgivelse i møte med mennesker og Gud, egen utilstrekkelighet og Guds kraft, Guds ledelse, uforklarlige åndelige erfaringer, Guds nærvær i lidelsen, åndelig vekst og fordypelse, bruken av Guds ord og kristne ritualer, bønnens betydning og muligheten for konkrete guddommelige inngrep. Behovet for intellektuell bearbeidelse av religiøse innholdsmomenter som flere av disse punktene legger nær, har jeg sett dukke opp oftere enn jeg i utgangspunktet var forberedt på (jf. G 2.2).25

4.3.2 Bredden i faktisk sjelesorg og sjelesorgrefleksjon. Hvis vi åpner opp for alle de spørsmålene som melder seg i sjelesorgen uten å være den fremmed, vil vi støte på en meget bred vifte av mulige relevante oppgaver. I noen tilfeller vil dreie seg om mer avanserte former for sjelesorg, som ikke alle sjelesørgere har forutsetninger for å gyve løs på. På den annen side hører alle de områdene som nå vil bli nevnt, med til utfordringer som regelmessig dukker opp i vanlige menneskeliv og heller ikke kun kan overlates til f.eks. psyk-faglige spesialister med lange utdannelser. Betydningen av adekvat kompetanse og erfaring for sjelesørgeren vil jeg snart vende tilbake til (Bolk B). Her nøyer jeg meg med å regne opp noen av de vanlige sjelesørgeriske arbeidsområdene i tillegg til – og ofte i nær sammenheng med – de fleste av dem som uttrykkelig er nevnt i konkretiseringen av den åndelige omsorgen ovenfor:







	•Relasjons- og familieproblematikk
	•Usunn og sunn avhengighet


	•Arbeid og økonomi
	•Varierte følelser


	•Aldring
	•Takknemlighet og savn


	•Kjønnsrelaterte spørsmål
	•Etiske dilemmaer


	•Psykiske plager
	•Selvinnsikt og personlige utfordringer


	•Ensomhet
	•Avgjørende valg og normer i livet


	•Stressfaktorer
	•Ideal og virkelighet


	•Sorg i mange varianter
	•Kroniske og andre sykdommer


	•Urettferdig behandling
	•Selvmordsproblematikk


	•Maktovergrep
	•Forvirring og kaos


	•Konflikter
	•Identitetsproblemer


En empirisk studie blant prester (317 svar) og diakoner (87 svar) i Den norske kirke med en svarprosent på 31 % setter fokus på sjelesorg i lokalsamfunnet, og hensikten er å få ny kunnskap om hvordan respondentene forstår, opplever og utfører sjelesorg. Personene bak undersøkelsen (Anne Hege Grung, Lars Johan Danbolt, Hans Stifoss-Hanssen, TPT 1/2016) ønsker en utvikling av sjelesorgfaget som legger avgjørende vekt på relevant empirisk kunnskap, systematisk bruk av erfaring og bevissthet om kontekstuelle forhold. Til dette formålet gir de et viktig bidrag i skandinavisk sammenheng.26 Studien viser imidlertid også hvordan mangler og ensidigheter i teorien avspeiles i den sjelesørgeriske praksisen, og peker derfor på at praksiserfaringer alene ikke kan bemektige seg hele sjelesorgfeltet.

Omtrent halvparten av deltagerne svarer at sjelesorg er en «veldig viktig» del av arbeidet. Det er ellers den spesielle sjelesorgen i samtalens form som helt dominerer perspektivet, og i dette inngår også kasualsamtalene for det store flertall av prestene (69 %) og i noe lavere grad for diakonene (40 %). De samtalene som regnes som sjelesorg, kan både være avtalt eller helt uformelle og spontane. Bare 5 % av respondentene hadde ingen sjelesorgsamtaler de siste fire ukene før undersøkelsen, og den største gruppen (35 %) oppgir 1–4 samtaler i tidsrommet. Det er interessant å merke seg at de fire temaområdene som skiller seg klart ut i undersøkelsen, er sorg, familierelaterte problemer, konflikter og ensomhet. Spørsmål som angår trosfeltet, er langt mer beskjedent representert. Oversikten med 39 ulike temaer – og deres frekvens – gir i det hele mye stoff til faglig ettertanke.

Den svenske psykologiprofessoren og metodistpastoren Carl-Erik Brattemo antyder på slutten av 1990-tallet følgende sjelesørgeriske gjennomgangstemaer i et hverdagslig terapeutisk lys (Göran Bergstrand/Brattemo 1997):


1.Livet er mislykket! – det jeg gjør blir feil. Skyldfølelsen er den vanligste blant alle negative følelser og kan bli så omfattende at man kjenner seg helt havarert som menneske. (Denne fagpersonen deler altså ikke oppfatningen om at skyldproblemene skulle være bortimot utryddet blant moderne mennesker, men de er nok ikke direkte gudsrelatert så ofte som tidligere.)

2.Udugelig i livet! – jeg er ikke noe verd. Når man kjenner seg verdiløs, opplever man lite å gripe tak i og man vil helst bare forsvinne.

3.Forvirret i livet! – mitt liv er tomt og meningsløst. Dette kan kjennes verre enn både skyld og verdiløshet, og gjør at man virrer rundt uten mål og mening.

4.Rammet av kriser! Disse utgjør uhåndterbare forandringer i livet i forbindelse med, skilsmisse, sykdom, arbeidsløshet og mye annet.

5.Ensom! – ingen spør etter meg. Den verste ensomheten er at ingen bryr seg om en for ens egen skyld.

6.Tomt og innholdsløst! – har den kristne troen noen svar? Mennesker vil ha hjelp i sin søken gjennom et språk og en tro som reiser opp og befrir.



Dette er en enkel – men langt fra fullstendig – liste over sjelesorgbehov, slik de ytrer seg i hverdagen til så å si alle sjelesørgere.

Hva den faktiske sjelesorg generelt er opptatt av, fremgår ellers klart av en rekke håndbøker, grunnbøker og tidsskrifter, som jeg har samlet i en «boks» for dem som ønsker å grave dypere i materien. Der finnes ulike sjelesørgeriske hånd- og oppslagsbøker etter 1975, og de viktigste internasjonale grunnbøker etter 1993. På skandinavisk hold er listen først oppdatert etter 2006, da det fra tidligere år finnes en samlet oversikt hos Grevbo (2006/16,408–441). Til gjengjeld nevnes det fra dette geografiske området også nyere sjelesorgbøker som ikke direkte er grunnbøker, og har et snevrere eller mer folkelig preg. Endelig oppregnes de mest sentrale tidsskrifter som er konsentrert om området sjelesorg eller regelmessig har slike bidrag.


Håndbøker, grunnbøker, tidsskrifter (en oppdatert internasjonal oversikt):

Her nevnes først en rekke håndbøker, oppslagsbøker o.l. (etter 1975) med normalt korte kapitler om aktuelle arbeidsområder. De viktigste av denne type på engelsk og tysk er: Heimo Gastager m.fl. (1975); Wayne Oates I & 2 (1980); Peter Liddell (1983); Howard Stone/William Clements (1991); Robert Wicks/Richard Parsons/Donald Capps (bind I: 1993, bind III: 2003) og Wicks/Parsons (bind II: 1993); Leslie Virgo (1987); Alastair Campbell (1987); Michael Dietrich (1989); Ingeborg Becker m.fl. (1990); Rodney Hunter (1990/2003); Michael Jacobs (1995); Robert Wicks (1995/2000); James Woodward/Stephen Pattison (2000); Michael Klessmann (2001); Philip Sheldrake (2005); Glenn Asquith (2010); Tim Clinton/Ron Hawkins (2011); Glenn Scorgie (2011); Stephen Roberts (2011); Cynthia Franklin/Rowena Fong (2011); Bonnie Miller-McLemore (2014); John Gleason I-IV (2015); Elizabeth Maynard/Jill Snodgrass (2015).

Det jeg vil kalle grunnbøker (med ulikt omfang) på engelsk og tysk (etter 1993) – som også omhandler en rekke konkrete arbeidsområder innenfor sjelesorgen – representerer enten litt ulike sjelesørgeriske hovedretninger eller er mer eklektiske: Howard Clinebell (1966, 1984 og sterkt rev. av Bridget McKeever 2011); John Patton (1993/1995/2005/2015); Francis Bridger/David Atkinson (1994); Carrie Doehring (1995/2006/2015); David Lyall (1995/2001); Frank Wright (1996); Howard Stone (1996); Brice Avery (1996); Emmanuel Lartey (1997/2006); Charles Gerkin (1997); Kay Weaver (1997); Daniël Louw (1998/2008/2012); Paul Goodliff (1998); Roger Hurding (1998); James Dittes (1999); Philip Culbertson (2000); Donald Capps (2001); John Quinlan (20002);); Elaine Graham (2002); Brian Thorne (2003); Nancy Ramsay (2004); Pamela Cooper-White (2004/2007); David Willows/John Swinton (2004); Jeanne Stevenson-Moessner (2005); Peggy Way (2005); H. Newton Malony/David Augsburger (2007); Sharyl Peterson (2008); Loren Townsend 2009; Bernadette Flanagan/Sharon Thornton (2014). De nyere tyske grunnbøker er på mange måter bedre tilpasset en skandinavisk virkelighet og tankegang enn i hvert fall de fleste amerikanske bidrag: Klaus Winkler (1997); Manfred Josuttis (2000a); Jürgen Ziemer (2000); Michael Utsch (2000); Michael Klessmann (2006 kap.10/2012); Wilfried Engemann (2007); Christoph Morgenthaler (2009); Doris Nauer (2010); Wolfgang Wiedemann (2011); Michael Herbst (2012); Andreas von Heyl (2014); Wolfgang Drechsel (2015); Kerstin Lammer m.fl. (2016); Ralph Kunz (2016). Omfattende sjelesorgbøker på den evangelikale fløy i USA er bl.a. skrevet av John MacArthur/Wayne Mack (1994; Harry Shields/Gary Bredfeldt (2001); Tim Clinton/George Ohlschlager (2002); Gary Collins (2007); Eric Johnson (2007); Ron Hawkins/Tim Clinton (2015). Disse bør ikke bare bli oversett i skandinaviske fagmiljøer. – På norsk er de siste lærebøkene i tillegg til Grevbo (2006/16) utgitt av Berit Okkenhaug (2002/6) og Anders Bergem (2008/2011). Se også Marit Bunkholt (2007); Sigmund Danielsen (2008/11); Øyvind Eide (2014) og Gry Espedal (2015) – alle med et smalere perspektiv. På dansk er den siste omfattende læreboken utgitt av Leif Andersen i to bind (2015/2016) og mye leste sjelesorgbøker er kommet i nye utgaver: Preben Kok (2016); Rita Nielsen (2016). Se også Lone Vesterdal (2014) og Sophie Nordentoft/Lone Vesterdal (2016) som på en sjelden fin måte kombinerer teologi, kunst og praktisk sjelesorg i møte med sorg og tap. Elisabeth Siemen/Julie Goldschmidt har gitt en viktig liturgisk veiledning til sjelesorgen (2014). På svensk er de nyeste sjelesorgbøkene av Cecilia Wadstein (2009), Kerstin Dillmar/Lars Björklund (2015), Annika Brantinger (2016) og MarieAnne Ekedahl (2010). Sistnevnte analyserer sjelesorgen i en kristen spørsmålsspalte fra 70-tallet.

Også de ledende norske og internasjonale tidsskrifter som utgis direkte for sjelesorgområdet, i grensefeltet til psykologi, eller der faget behandles mer spredt i rammen av den praktiske teologi, bør nevnes som leverandører av aktuelle sjelesorgtemaer: Tidsskrift for sjelesorg (Norge); Tidsskrift (tidl. Halvårsskrift) for praktisk teologi (Norge), delvis også Omsorg og Over alt (Norge); Kritisk forum for praktisk teologi (Danmark); Pilgrim (Sverige); Contact. Practical Theology and Pastoral Care (England); International Journal of Practical Theology (England og Tyskland); Pastoraltheologie (Tyskland); Wege zum Menschen (Tyskland); Psychotherapie & Seelsorge (Tyskland); Journal of Pastoral Care and Counseling (USA); American Journal of Pastoral Counseling (USA); Journal of Pastoral Theology (USA); Journal of Supervision and Training in Ministry (USA); Journal of Religion and Health (USA); Journal of Health Care Chaplaincy (USA); Pastoral Psychology (USA); Journal of Psychology and Theology(USA); Journal of Psychology and Christianity (USA); Pastoral Care in Education (USA).



4.4 Mer om alminnelig (viatorisk) sjelesorg og de nærmeste faglige søsken

Det som hittil er sagt, kan ikke stå alene som faglig basis for alle de overveielsene som denne boken vil inneholde. Jeg vil derfor nå blant annet gå nærmere inn på betegnelsen «viatorisk sjelesorg» som er min personlige formulering, første gang skikkelig presentert i 2006,502–519. Poenget med bruken av uttrykket «viatorisk» er, som sagt, at det språklig sett kan holde sammen sjelesørgeren som følgesvenn/medvandrer og budbærer/ formidler. Sjelesorgens «viatoriske profil» kan på denne bakgrunnen – og supplert med noen andre trekk – kort sammenfattes på følgende måte:


Viatorisk sjelesorg er en teologisk og kirkelig disiplin – lutret i møte med livets mange utfordringer og erfaringer – som

•utfoldes i mange generelle og spesielle former, men alltid med et kirkelig/diakonalt utgangspunkt

•prøver å kombinere medvandring og veirydning/formidling (jf. dobbeltheten i det latinske begrepet «viator»)

•integrerer relevant kunnskap fra bredden av den praktiske teologi og de øvrige teologiske disipliner

•mottar med takk nyttige tverrfaglige impulser fra en rekke hold

•beveger seg både i et privat og offentlig terreng, og lar seg alltid prege av den aktuelle konteksten (individuelt og kollektivt)

•gjør alt dette i tjeneste for møtet mellom Gud og mennesker i mange former og på alle livets områder, også der Gud opptrer inkognito eller ikke anerkjennes

•utøves av personer som kjenner seg forpliktet på dette grunnlaget.



En nærmere konkretisering av de momenter som dette grunnsynet innebærer, er bokens fremste oppdrag i fortsettelsen.27 Da vil det også dukke opp synspunkter som ikke ved første øyekast er synlig i de ovenstående punktene.

Jeg vil gjenta at selv om intet menneskelig er sjelesorgen fremmed, legger den til rette for en prioritering av oppgavene ut fra det kristne grunnlaget som den bygger på, og de åndelige kjerneområdene som nettopp er nevnt (4.3.1). Også en refleksjon over hva en sjelesørger normalt har kompetanse til, tilsier en slik profilert innsiktning. Spørsmål som direkte berører sjelesorgens indre kjerne, må derfor ikke oversees eller fortrenges, slik det lett skjer. Det kan blant annet gjelde utfordrende, kritiske spørsmål knyttet til misbruk av troen, usunn åndelighet og fastlåst, kristeliggjort angst, men også i høy grad møtet med troens verden på en mer ressursorientert måte. Veien hit kan imidlertid noen ganger være lang, og må ledsages av en viatorisk tålmodighet. Andre ganger kan den være kort, og må da ledsages av en viatorisk evne til raskt å gripe øyeblikket. I møte med slike utfordringer oppøves den nevnte evnen til å arbeide som fleksible kunstnere i sjelesorgens rom (se til dette også Nauer 2010,286 f).

Eksempel: En person hadde talt med flere sjelesørgere midt i en religiøs krise, der han sterkt ønsket å vende tilbake til sin ungdoms tro uten å måtte «kjøpe» hele den innpakningen han den gang fikk inntrykk av var nødvendig. Personen var innom flere sjelesørgere før han umiddelbart ble tatt på alvor i dette ønsket uten først å bli invitert inn i en lang psykologisk analyse av oppvekst, foreldre og ungdomsmiljø. Han viste seg å være mer enn rede til uten omveier å møte nye og mer frigjørende former for trostilegnelse enn dem han forbandt med sin ungdom.

Alt det jeg hittil har presentert, vil jeg kalle alminnelig sjelesorg, riktignok med en tydelig faglig profil. Det betyr at denne utformingen utgjør et ønskelig grunnlag for alle former for sjelesorg, også de som kan forekomme mer avanserte. Overveielsene hittil kaster dermed et kritisk og konstruktivt blikk inn over de ulike fagbetegnelser som ellers er i bruk på feltet, og som kan stå i fare for å utgjøre en løsrevet form for spesialisering av virksomheten. De viktigste aktuelle sjelesorgrelaterte fagbetegnelser og -nivåer regnes nå opp, utvidet med noe internasjonal terminologi. (På engelsk – og av og til også på andre språk – er det pastorale, dvs. hyrdeomsorgen, uttrykk for den kirkelige konteksten som det varierte omsorgsarbeidet i sjelesorgen forholder seg til, noe som slett ikke innebærer at bare pastorer/prester kan være utøvere.)

•Alminnelig sjelesorg (pastoral care; care/cure of souls (soul care); Seelsorge)

•Pastoralpsykologi (pastoral psychology; Pastoralpsychologie)

•Pastoralrådgivning/-veiledning (pastoral counseling; beratende Seelsorge)

•Pastoralterapi (pastoral (psycho)therapy; pastorale (Psycho)therapie)

•Åndeligveiledning/omsorg (spiritual care; geistliche Begleitung; spirituelle Sorge)28

Mitt hovedpoeng er altså at det jeg har beskrevet og senere vil tilføye som alminnelige sjelesørgeriske grunnelementer, også må prege de øvrige formene for sjelesorg. Faren er at disse i sin spesialisering (kulepunkt 2-5) løsriver seg helt fra vanlig sjelesørgerisk virksomhet og prioriterer de ekstraordinære kompetansekravene (Grevbo 2006/16,475–480). Utfordringen er særlig å unngå at psykologiske metoder og en utvannet spiritualitetsforståelse helt overtar plassen til en alminnelig, klassisk sjelesørgerisk tankegang – som selvsagt må preges av tiden vi lever i (se særlig Bolk C).

Dette har også vært utfordringen til den pastoral-kliniske bevegelsen (CPE: Clinical Pastoral Education) – på norsk gjerne forkortet PKU: Pastoral-klinisk utdannelse. Faren for at det uoppgivelige fundamentet av kirkelig og teologisk art smuldrer noe opp på dette og de øvrige videregående områdene, betyr selvsagt ikke at de automatisk fjerner seg fra alminnelige sjelesorganliggender i teori og praksis. Det er imidlertid nødvendig med en våken bevissthet for ikke å bli fanget helt inn av særlig det pastoralpsykologiske. Jeg mener å kunne konstatere at i hvert fall norsk PKU har tatt denne utfordringen mer og mer på alvor.

Den viatoriske formen for sjelesorg er altså ikke ment å være sær og spesiell, men nettopp uttrykk for kjernen i alminnelig kristen sjelesorg på ulike nivåer. I bevissthet om denne hensikten kan den blant annet beskrives slik med tanke på vanlig praksis:


Sjelesorg innebærer i en alminnelig viatorisk grunnform

•å merke seg konfidentens uttrykk for og behov i det som nå ulmer i tro og liv for vedkommende

•å lytte i rammen av vedkommendes erfaringsverden/livshistorie til de tyngdepunkter som nå vektlegges

•å assistere vedkommende på den konkrete livsveien med utgangspunkt i vedkommendes egen livsfilosofi/eget livsgrunnlag, men også med lydhørhet overfor et (ofte uuttalt) ønske om nå å endre eller utvikle dette grunnlaget.



Dette mønsteret legger altså i sum til rette for å vandre sammen med konfidenter og eventuelt også å bringe inn noe nytt fra sjelesorgens store skattkammer, der den beleilige tid åpner seg. (Med litt fantasi lar denne tankegangen seg også lett utvide til den generelle sjelesorgen.)

I praksis gjelder det altså først å lytte til konfidenter som kan tenke å uttrykke seg omtrent slik overfor sjelesørgeren med ord referert av Cornelius van der Poel: «Please don’t ask me to lead you, I feel to insecure to do that. And don’t ask me to follow you, I may not be able to keep up with you. Just walk at my side as a friend and share my journey with me» (1998,1). Å følge slike signaler er uttrykk for en god medvandrende grunnholdning. Men for en våken viator inneholder det «å dele reisen» også muligheten for noe mer. Man må i tillegg være åpen for å kunne formidle nye eller glemte tanker og peke på overraskende, men likevel mulige veivalg under reisens gang. Noen ganger overveldes man – både konfident og sjelesørger – av det som kan betegnes som «hellige gjennombrudd» i ord og/eller handling, andre ganger skjer et eventuelt «brudd» mer ubemerket.29

Så kan vi samtidig spørre: Hva gjør det som hittil er presentert under Bolk A, med den lange viatoriske definisjonen som mitt tidligere arbeid resulterte i, og som alt er referert. Jo, det bidrar til at jeg ønsker å utvide den på iallfall ett viktig punkt, så ikke møtet med det enkelte menneskes særegenheter får en like dominerende plass i beskrivelsen som tidligere. Ved å tilføye ett enkelt ord ser den nå slik ut:

Kristen sjelesorg er – i en sosial og kirkelig kontekst – å gå et stykke av Guds vei med et udelt, beslektet og egenartet medmenneske (eventuelt med flere samtidig) for å bane vei for og formidle tro, håp og kjærlighet.

Det «beslektede» skal minne om alt vi har sammen som mennesker, selv i en sterkt individualistisk tid. Det åpner også tydeligere for sjelesørgeriske impulser som ikke bare hører hjemme på tomannshånd (altså også for «den generelle sjelesorg»). Denne siden ved menneskesynet blir ytterligere understreket i D 7 og på andre punkter i boken. Der blir den relasjonelle siden ved mennesket, fellesskapsdimensjonen, også sterkt fremhevet.

4.5 Hverdagslig sjelesorg

Til den alminnelige sjelesorgen hører alltid det vi kan kalle hverdagssjelesorg (tysk: «Alltagsseelsorge»). Siden dette begrepet forhåpentlig effektivt kan hindre at sjelesorg bare assosieres med nokså spesielle situasjoner – og dessuten kan dempe unødig opphøyde forestillinger når sjelesorgen, som i denne boken, beskrives som en kirkelig og teologisk disiplin med et åndelig kjerneområde – vil jeg dvele litt her.

Det meste av sjelesorgen – også den som foregår overfor enkeltpersoner og i mindre grupper – foregår faktisk nokså spontant og «en passant», vel å merke hvis man har en sjelesorgforståelse og et lyttende nærvær som gir plass for å inkludere et slikt perspektiv. Selv om jeg i mange år har vært en såkalt profesjonell sjelesørger med atskillige planlagte oppdrag, er det i kontakten med nabolaget, etter gudstjenester, på husbesøk, blant kollegaer, i vennekretsen, på lærerværelset, ved menighetsrådsmøter, på reiser, under trening og i butikken osv. at det aller meste av sjelesorg – vidt forstått – har funnet sted. I dette inngår selvsagt også nokså alminnelig småprat, noe som utvider rammene for det mange forbinder med sjelesorg. Det meste av slik hverdagslig sjelesorg hører med til det alle kristne er kalt til å praktisere – uten noe som helst sjelesorgkurs – men undersøkelser viser at de som driver mye med denne type kommunikasjon, også blir flinkere til det og selvsagt også kan tjene på noe faglig utrustning. På den annen side er de som er stinne av faglig kunnskap, vel tjent med å inkludere hverdagsligheten i sin – ofte altfor eksklusive – sjelesorgtenkning (jf. bl.a. Reinhold Gestrichs innføring i «enkel sjelesorg» 1990). Evnen og lysten til «small-talk» og endog «skravling» kan i slike dagligdagse sammenhenger fremme verket, hvis man da også er i stand til å stanse opp og reflektere videre på noen avgjørende punkter (jf. Donald Capps 1998). Samtidig kan denne typen helt upretensiøs medvandring forberede en dypere kontakt etter hvert. Jeg har f.eks. opplevd at småprat under en sommerfest var det som siden førte til formidlingen av skriftemål i en svært kritisk livssituasjon noen få uker senere.

Innenfor tysk sjelesorg har arbeidet med den hverdagslige siden ved sjelesorgen pågått faglig siden ca. 1980 (Gestrich, Manfred Seitz, Christian Möller, Wolfang Steck, Henning Luther), men oppmerksomheten har særlig skutt fart de siste 20 årene med Bonn-professoren Eberhardt Hauschildt i spissen (1996/1999). Se også det stadig mer anvendte begrepet «livsverden», jf. bl.a. punkt 5.4 og litteraturen her.30 I Norden er det spesielt den svenske biskopen Esbjörn Hagberg som har løftet frem hverdagssjelesorgen gjennom boken Själavård vid köksbenken (ny utg. 2012, norsk utg. 2006), en bok som riktignok i realiteten legger grunnen for mange typer sjelesorg, også de mer tradisjonelle og avtalte. Christine Tind Johannessen-Henry skriver fra dansk ståsted om «hverdagskristendommens polydoksi» 2013, 2015. Se også Bergstrand/Brattemo 1997, Penny Nairne 1998, Klessmann 2012,53ff, Michael Herbst 2012,116 ff, Nauer 2010,228ff og Timm Lohse 2010. Blant amerikanske sjelesørgere viser jeg bl.a. til Howard Stones bok fra 1991, som spesielt guider legfolks bidrag til hverdagssjelesorgen. Mer utfordrende og nytenkende er Capps, som i sin bok fra 1998 skriver innsiktsfullt om «social gossip and pastoral counseling» (s.173-201), og der med stor innlevelse går inn på det trivielles plass i sjelesorgen. I denne forbindelse kan han dristig karakterisere sjelesorgen som «a higher form of gossip» (s.192).

Siden Hauschildt har vært en dominerende premissleverandør på det sjelesørgeriske hverdagsfeltet i mange år siden han skrev avhandlingen om den pastorale fødselsdagsvisitten i 1996, holder jeg meg nå særlig til hans forståelse av hverdagssjelesorgen. Utgangspunktet er at den hverdagslige, normale og hyppige sjelesorgen knapt kan møte kravene fra alle de former for «høy sjelesorg» i forkynnende eller terapeutiske varianter som lærebøkene stort sett er fylt med. Det fører til dårlig samvittighet hos sjelesørgere som nødvendigvis bruker mye tid i andre typer kontakt med mennesker, som det da blir vanskelig å regne som sjelesorg. I en pluralistisk og individualistisk tid blir det vanligvis først under en samtales gang avgjort hvilke roller deltagerne inntar. Er man åpen for de sjelesørgeriske dimensjonene og mulighetene som finnes i de hverdagslige samtalebitene som mer eller mindre går av seg selv, har det sjelesørgeriske rom blitt tillagt nye og store arealer. En kollega sa det slik: «Plutselig har jeg oppdaget en helt ny måte å være prest og sjelesørger på, med konsekvenser inn i det aller helligste».

Sosiolingvistisk begynner det gode hverdagssnakket med småprat, og da på en måte som gjør at de involverte blir trygge på gode hensikter og at det finnes en gjensidig interesse for hverandre. Etter hvert rutsjer man – ofte ubemerket – inn i en rekke temaer som gjør at samtalepartnerne utfolder seg mer detaljert i samtalens form. Man kan i denne forbindelse tale begrepsmessig om utfoldelsesinspirasjon (ved hjelp av videreførende spørsmål til samtalepartneren), utfoldelsesreduksjon (ved hjelp av upåfallende og korte svar når man selv blir spurt) og utfoldelseskvalifikasjon (idet man griper fatt i og åpner tydelig opp for noe av det som er sagt). Når sjelesørgeren bevisst reduserer egne innspill og gir stor plass til de andres, fører det til at medvandreren får mulighet for å brette ut noe av det man er opptatt av, brokker av sin biografi og sine følelser – også inkludert de ambivalenser som dette innebærer. Disse kan så et stykke på vei bli avklart og bearbeidet i hverdagssjelesorgen – i det minste få litt luft. Også det nesten umerkelige er bemerkelsesverdig, sier Hauschildt elegant.

Temaene i hverdagssjelesorgen er mangfoldige, og det religiøse spiller ingen fremskutt rolle, som i vår samtid generelt. Det dukker imidlertid opp i ulike former, som det er viktig at en sjelesørger utvikler syn for og ikke helt overser: 1. Det gjelder for det første religiøse talemåter som smetter ut i dagliglivet og som har med en type livsbearbeidelse på viktige områder å gjøre (mening, avmakt, risikoreduksjon, horisontutvidelse o.l.). Talemåtene kan lyde: «Det kan man ikke gjøre noe med»; «Det som skjer, det skjer»; «Her nytter det bare å be» osv. En sjelesørgerisk hverdagssamtale kan da delta i bearbeidelsen av disse «krampetrekningene» slik at både en sunn realisme og nye muligheter får bedre plass. 2. Videre finnes det i hverdagen stadig utsagn som impliserer betydningen av ikke-empiriske faktorer i livet, av Hauschildt kalt «transcendensaktører». De kan betegnes som skytsengler, stjernebilder, himmel og helvete, Vårherre o.l. Bak står sjelden lukkede og gjennomtenkte verdensbilder, men en åpenhet for at det er mer mellom himmel og jord enn vi kan oppfatte med det blotte øye eller vitenskapelige metoder. Dette må forstås mer som en åpen mulighet for fokusering på noe som kan ha sjelesørgerisk verdi, enn stedet for opprydning i tvilsomme teologiske forestillinger.31 3. Det er også ganske vanlig i denne typer kontakt å avsløre erfaringer med kirken, og ikke minst med gode og dårlige prester. Noen ganger er behovet stort for å melde at manglende kirkegang ikke har noe med et negativt forhold til Gud å gjøre, men f.eks. med en håpløs konfirmantprest. Jeg har nylig opplevd at bare det å få nevnt noe slikt overfor en kirkelig representant, kan løse opp i en over 50 år gammel knute. 4. En rekke andre ting i det religiøse sporet kan også komme frem, f.eks. en lengsel etter forbønn og velsignelse. Da må det imidlertid nok være skapt en viss ro omkring den spontane samtalen. – Også mange andre «utslag» på de hverdagslige møtepunkter kan ha stor sjelesørgerisk verdi, en verdi som jo ikke er begrenset til det religiøse og åndelige i snevrere forstand. Ikke minst behovet for konkrete diakonale innspill og handlinger vil ofte bli signalisert i et sjelesørgerisk hverdagsperspektiv. Her er mye å ta fatt i, men Hauschildt er klar over at en episodisk hverdagsteologi ikke kan erstatte mer utbygde teologiske former i møte med og tolkning av menneskers liv og utfordringer. Han sier til og med rett ut: For en lykke at prekenen kan utfolde troens saker i mye større sammenheng (1999,14)!

En veldig presis beskrivelse av den hverdagslige sjelesorgen er umulig og vel også i strid med dens vesen. Et stort problem er det imidlertid om øynene helt lukkes for den i en faglig sammenheng, noe som også gir den frivillige, lege sjelesorgen langt trangere kår. Hverdagssjelesorg innebærer å akte på de naturlige – ofte spontane – kontaktpunkter og samtalemuligheter som en egen variant av den menneskeorienterte sjelesorgen. Bekymringen for at de fast etablerte formene for mer dyptpløyende sjelesorg omkring tros- og livsspørsmål vansmekter i dag bl.a. på grunn av liten teologisk tilførsel, skal helst ikke bidra til at vi på den annen side overser det som isolert sett kan virke lite og foreløpig, og derfor er av en helt annen type (jf. bl.a. F 1.7.2 og 1.13). Her melder sjelesorgens balansebehov seg på nytt. Å gi plass for fylden er langt viktigere enn å dyrke en avart av begrensningens kunst som ikke er kunst i det hele tatt, men heller vanskjøtter viktige deler av sjelesorgens store rom.

4.6 «Sjelesorgrommets» grunnlag, søyler og andre særtrekk

Sjelesorgens store rom holdes oppe av noen søyler som er strategisk plassert på det teologiske og kirkelige fundamentet. Det er viktig at disse ikke svikter og smuldrer bort. Da blir sjelesorgen flatklemt og får pusteproblemer. Befinner man seg på det formelt sett høyeste ansvarsnivå av sjelesørgerisk aktivitet (en type profesjonell utfoldelse for dem som har sjelesorg sentralt i sitt arbeidsoppdrag), er det desto viktigere at alle søylene er intakte.

[image: image]

•Søylen med «Åpenhet for bredden av temaer» skal holde oppe tanken om at intet menneskelig er fremmed for sjelesorgen, samtidig som den ikke utelukker vurdering av hva det i en gitt situasjon er viktig å konsentrere seg om.

•Søylen i midten som er merket med «Reflektert faglighet i en kombinasjon av tradisjon og fornyelse», uttrykker viktigheten av å fastholde sjelesorgen som en variert fagdisiplin med lang historie, og betydningen av å lære av denne og nyere innspill med tanke på nåtiden.

•Søylen som fremhever «Lærevillighet i møte med alt som er godt og sant», vil passe på at denne fagligheten ikke blir snever og kun innadvendt, altså også inneholder tverrfaglig innsikt (se Bolk E). Søylen som uttrykker «Fleksibel holdning til komplekse utfordringer», minner om at selv den mest gedigne faglighet er avhengig av en type kunstnerisk fintfølelse om den skal kunne stå sin prøve i mange utfordrende situasjoner.

•Søylen som er bærer av «Kjærlighet til og innlevelse i medmennesker», markerer den helt sentrale betydningen som en positiv grunnholdning i møte med de involverte medmenneskene har.

•Søylen som representerer «Tillit til Guds gjerning før, under og etter vår medvirkning», peker på et perspektiv som den kristne sjelesorgen ikke kan unnvære om den vil ta sitt grunnlag på alvor og ikke bli utilbørlig selvopptatt.

•Søylen som signaliserer «Ydmykhet med tanke på alt vi ikke kan og vet», skal motvirke både sjelesørgerisk overanstrengelse og arroganse.

Alle disse søylene må altså være på plass i sjelesorgens rom om det skal fungere godt etter sin hensikt, slik jeg ser det. De representerer det jeg på dette stadium i boken særlig vil fremheve av bærekraftige elementer.

Allerede under betraktningen av disse elementene i sjelesorgrommet vil jeg imidlertid invitere inn en av mine gode fagkollegaer for at jeg kan skjerpe blikket ytterligere. Det er den lutherske amerikaneren Howard Stone (Brite University, Texas), som også har skandinaviske røtter. Allerede rundt 1990 beskriver han sjelesorgrommets særtrekk i en stil som jeg opplever både som tradisjonsbevisst og fremtidsrettet, og som også påvirker atmosfæren og grunnlaget for alt som ellers skjer i rommet. Momentene presenteres her i en tidligere norskspråklig utgave med noen få justeringer fra min side (jf. 1992,22–31):


1.Sjelesorgen anerkjenner liturgi, ritualer og skriftemål, samt andre spesifikke kristne ressurser fra historie og nåtid som velsignelsesrike elementer. Den viker ikke tilbake for å tilby bønn og sunn åndelig helbredelse for syke. Idet den på nytt understreker Åndens gjerning, tar den også til seg innsikt fra den såkalte åndelige veiledningen.

2.Sjelesorgen anser ikke personlighetsendring som det høyeste mål for sitt virke. Noen ganger støtter den en person, andre ganger er den konfronterende. Noen ganger skaper den fornyede relasjoner, mens den andre ganger bidrar til å avslutte forbindelser. Sjelesorgen vil alltid bistå mennesker når de strekker seg etter å ta i bruk alle de ressurser og egenskaper som er gitt dem av Gud, samtidig som den respekterer at mennesket ikke er evig og at hovedkilden til vekst ligger utenfor det selv. Det sjelesørgeriske mål er for alle kristne å vokse i troen og være kjærlige tjenere for andre.

3.Sjelesorgen er hverken moralsk eller teologisk nøytral. Den opererer ut fra et kristent perspektiv, og når det er på sin plass, vil en som trenger sjelesorg, bli møtt med dette. Sjelesorgen omfatter både etisk og åndelig ledelse. Kort sagt nøyer den seg ikke med å lære mennesker å leve funksjonelt (effective living). Den peker også på et moralsk liv, og et liv i tjeneste for nesten. Med et sterkt engasjement må teologi og sjelesorg knyttes nært sammen.

4.Sjelesorgen opptrer i en kristen kontekst – i rammen av «de helliges samfunn». Den forsøker – når dette er mulig uten press – å få dem som søker hjelp, knyttet til kirken. Den vil både bygge bro over avgrunnen mellom mennesker og over avgrunnen mellom Gud og mennesker som står fjernt fra ham.

5.Sjelesorg utføres ikke bare av presten, men er også en oppgave for legfolket. Idet man tar Luthers tro på det alminnelige prestedømmet på alvor, dyktiggjøres legfolket til å bygge ut den omsorgen som utøves i og ved menigheten.

6.Sjelesorgen har en systemisk og sosial orientering. Selv om den ikke er identisk med arbeid for sosial forandring, er den preget – like sikkert som enhver annen side ved kirkens tjeneste – av bevissthet om nødvendigheten av sosiale inngrep i gitte situasjoner.32

7.Når sjelesorgen blir utfordret som pastoralrådgivning (pastoral counseling), oftest som respons på kriser, er denne oppfølging normalt korttidspreget og består kanskje i høyden av seks til åtte samvær. Hvis den tar lengre tid, henvises konfidentene vanligvis til profesjonelle helsearbeidere.

8.Sjelesorgen holder prestens plikt til og mulighet for å ta initiativ i hevd. Den venter ikke tilbakelent på at mennesker ber om en sjelesørgerisk samtale, men tar sjansen på tilby hjelp når den er blitt kjent med et problem, også når den ikke uttrykkelig blir etterspurt. Den er oppsøkende (proactive), og reagerer ikke bare (reactive) på uttrykt nød.

9.Sjelesorgen sikter ikke bare mot å utvikle folks følelser og holdninger, men også konstruktiv adferd og tenkning. Den anerkjenner at langt på vei beror en persons følelser og handlinger på hva vedkommende tenker og tror.

10.Til sist fokuserer sjelesorgen heller på her-og-nå-situasjoner enn på omfattende analyser av fortiden. Dens orientering er preventiv, konsentrert om å styrke eksisterende ferdigheter, evner og relasjoner. Den er mindre opptatt av å grave frem eller avdekke dyptliggende problemer og defekter.



Alle disse punktene utgjør reelle utfordringer til dagens sjelesorg i mange geografiske sammenhenger, selv om de er skrevet med særlig tanke på «mainstream sjelesorg» i en nord-amerikansk kontekst. Sammen med alt jeg ellers peker på i Bolk A, vil punktene ovenfor følge med og bli supplert når jeg fortsetter innrednings- og bygningsarbeidet i sjelesorgens rom. Jeg ønsker i hele dette arbeidet først og fremst å fremstå som en fagarbeider i sjelesorgens landskap med fotfeste i den praktiske teologi, riktignok med vidstrakt interesse og bred orientering også utenfor teologiens eget fagfelt. I Bolk E vil tverrfaglige overveielser i møte med ikke-teologiske nabodisipliner bli foretatt helt eksplisitt.

4.7 Nødvendighet og funksjonalitet i sjelesorgen

Som et neste punkt i arbeidet med den kristne sjelesorgens fasetter vil jeg presentere en enkel modell som skjelner mellom det som er helt nødvendig i sjelesorgen (sjelesorgens esse: det sjelesorgen står og faller med), og det som er viktig om sjelesorgen skal fungere godt (sjelesorgens bene esse: det som i tillegg gjør sjelesorgen god):


a.Hva må til for at det overhodet skal være kristen sjelesorg? (nødvendighetsperspektivet)

1.En kristen sjelesørger

2.En kirkelig/diakonal kontekst

3.En basis i Guds ord og et kristent menneskesyn (teologi)

4.Et ønske om å vise nestekjærlighet i praksis

5.Et mål som kan omfatte både tid og evighet

b.Hva må til – ut over dette – for at kristen sjelesorg skal fungere godt? (funksjonsperspektivet)

1.Faglig dybde, lærevillighet og overblikk

2.Teologisk innsikt og religiøs/spiritual erfaring

3.Kunnskap om menneskesinnet (eget og andres) og bearbeidet forhold til levd liv

4.Empatisk forståelse for menneskers smerter og gleder

5.Evne til å lytte aktivt til Gud og mennesker, og på dette grunnlaget handle i rett tid og på gode måter

6.Fleksibilitet, variasjonsevne og målrettethet i valg av perspektiver og midler, inkl. tverrfaglige muligheter

7.Motarbeidelse av faren for maktmisbruk

8.Ærlig beskjeftigelse med øvrige utfordringer som hører med til god sjelesørgerisk kompetanse og som denne læreboken legger vekt på (jf. mer i Bolk B).



Satt opp på denne enkle måten reises det selvsagt mange spørsmål. For meg er det imidlertid viktig å understreke at mye kan være sjelesorg i prinsipiell forstand, selv om den ikke lever opp til alle de konkrete standarder som den omfattende faglitteraturen arbeider med. Det er i utgangspunktet viktig å fastholde disse basale elementene når det skal avgjøres om noe overhodet skal kunne kalles kristen sjelesorg, men samtidig må det arbeides for å få den til å fungere best mulig.

Ad a: Den kristne sjelesørgeren som utgjør første punkt i nødvendighetsperspektivet, vil jeg her ikke kvalifisere nærmere enn at det er en person som har sin basis i den kristne dåpen og troen. Skulle en person hykle og lyve om denne tilknytningen, eller personlig høre til «de onde» (jf. det donatistiske problem, Confessio Augustana art. 8), hindrer det ikke at sjelesorgens objektive side kan virke. Men det er samtidig utelukket at en person som arbeider på et helt annet grunnlag enn det kristne, kan inngå som en nødvendig forutsetning for kristen sjelesorg, og derfor kan punkt a1 ikke bare sløyfes. Den kirkelig/ diakonale konteksten må heller ikke forstås urimelig innsnevrende, men vil tydeliggjøre at sjelesørgeren må være innforstått med hva slags tjeneste han/hun dypest sett står i, og at vedkommende bærer denne konteksten med seg, også når de ytre rammene kan være helt uten slike tegn. Basisen for det som kalles kristen sjelesorg må videre på en eller annen måte bestå i en grunnleggende teologisk forankring. Denne må også gi seg utslag i ønsket om å vise nestekjærlighet i praksis, også om evnen til dette ikke er særlig utviklet gjennom konkret sjelesørgerisk trening og veiledning. Målet for den sjelesørgeriske virksomheten må på hele dette grunnlaget dreie seg om livet her og nå i mange fasetter, men med et perspektiv som også strekker seg ut over dødens inngrep. Hvis ikke disse fem kriteriene er til stede, kan det likevel skje mye godt for mennesker, men det ville være forvirrende å kalle det kristen sjelesorg. På den annen side vil det ikke være naturlig og ønskelig å tydeliggjøre denne basisen i enhver sammenheng av sjelesørgerisk karakter.

Jeg vil her kort nevne et par tilfeller som faller ned på hver sin side av hva som med nødvendighet må høre med til kristen sjelesorg: En dyktig psykolog uten kirkelig tilknytning tar imot en fortvilet kvinne på sitt kontor. Hun har nettopp mistet sin far, ja, faktisk døde han akkurat i det øyeblikket datteren i sinne forlot sykerommet og smalt døren hardt igjen etter seg. Psykologen lar kvinnen snakke ut om sine følelser og tillater at hennes vrede over fars mange autoritære overgrep får kraftfulle uttrykk. Dessuten bearbeider og nyanserer han hennes skyldfølelse med tanke på omstendighetene omkring dødsfallet, og han får skapt muligheter for en velgjørende sorgprosess der han følger opp kvinnen videre. – Selv om dette var et kontaktforløp som sikkert gjorde kvinnen godt, vil jeg likevel ikke betrakte det som sjelesorg i kristen forstand.

En lærer blir oppsøkt av faren til en elev. Faren kjenner seg helt mislykket i forholdet til sin sønn som oppleves av mange som et krevende problembarn. Han vet at læreren sitter i menighetsrådet og har fått tillit til ham som en det går an å snakke med om de dypeste og vanskeligste ting i livet. Faren forteller åpent om en indre tomhet, sin egen kompliserte barndom, et problematisk ekteskap, fellesskapet i et kristent ungdomsmiljø som han brøt med fordi det kjentes for trangt osv. Nå føler han at han mistet alt av tro og håp i dette bruddet, og snakker for første gang med et annet menneske om en undertrykt religiøs lengsel. Læreren kjenner seg positivt utfordret både som skolemann og som sentralt medlem i det lokale menighetsfellesskapet. Han lytter og veileder i de oppdragelsesmessige og personlige problemene ut fra sitt livsgrunnlag og sin erfaring, men uten konkret å bruke spesifikke kristne virkemidler som f.eks. bønn. Ønsket er hele tiden å gi støtte til et mer innholdsfylt liv og en mer bærekraftig papparolle, som kan hjelpe sønnen i riktig retning. – Denne situasjonen oppfyller, slik jeg ser det, de grunnleggende kriteriene for å være kristen (legmanns)sjelesorg, selv om vi ikke får vite om det var en vellykket form for kontakt. Betydningen av at sjelesorg også fungerer godt, er derimot fokus nå i punkt b.

Ad b: Det er viktig å understreke at noe som kan sies å være sjelesorg, ikke nødvendigvis er en god utgave av den, og det er nettopp denne gode utformingen på et kirkelig og teologisk grunnlag som en lærebok også må være sterkt opptatt av. Den kan ikke bare konsentrere seg om hva som med nødvendighet hører med til sjelesorgen, eller hva som kan fungere godt ved lykkelige sammentreff, men må særlig vie seg til hvordan den kan utfolde seg på en god måte i hverdagen uten å svikte sitt nødvendige grunnlag. Da kommer hele arbeidet med sjelesorgfaget mer konkret inn i bildet: Den teologiske kunnskapen og forankringen må kunne trekke på en dyp innsikt i Guds hemmeligheter og de tilhørende begrensninger; selvinnsikten og kunnskapen om menneskesinnets varierte utslag må utvikles både kognitivt og erfaringsmessig; medmenneskene må kunne møtes med empatisk forståelse i mange retninger så langt det overhodet er mulig; de sjelesørgeriske møter må være preget av en god og adekvat kommunikasjon der åpenheten overfor Gud og menneskers behov samvirker til det gode; bredden i perspektiver og tilnærmingsmåter må aktiveres uten at det går ut over evnen til å velge og handle; faren for å begå maktmisbruk må bevisstgjøres og motarbeides. Samtidig gjelder det å vise en ærlig beskjeftigelse også med de mange andre utfordringer som oppstår i sjelesorgens store rom, men uten å innbille seg at man er uten huller eller nødvendigvis må vente svært lenge på sitt sjelesørgeriske «sertifikat» før man våger seg ut i praksis.

I alt dette ligger det sentrale impulser til at sjelesorgen utvikler viktige trekk som er opptatt av mer enn bare å verne om det prinsipielle grunnlaget. Fordi disse områdene selvsagt kan forstås og vektlegges på svært ulikt vis, oppstår ulike sjelesørgeriske hovedretninger, som tolker det uoppgivelige grunnlaget og elementene i god sjelesorg på sin måte. Mange vil sikkert også formulere punktene annerledes og gi dem er litt annet utvalg enn jeg har gjort. Min oppgave blir på ulikt vis å profilere min egen forståelse og vektlegging i en reflektert samklang med sjelesorgens historie, den aktuelle faglige refleksjon og dagens utfordringer, samtidig som jeg beholder respekten for at andre kan se det annerledes, og at ingen på noen måte blir fullt utlært.

4.8 Den generelle og spesielle veien

Jeg har allerede nevnt behovet for å se den spesielle sjelesorgen (cura animarum specialis) i lys av den generelle (cura animarum generalis). Gud driver en omfattende sjelesorg på mange vis, noe som særlig kommer frem om vi retter blikket også ut over vår egen innsats. Da åpner det seg noen erkjennelser som har stor betydning for den som vil driver sjelesorg på «Guds vei», altså på ett teologisk og kirkelig grunnlag:


•Guds gjerning er for det første ikke tidsbegrenset slik som vårt medarbeiderskap nødvendigvis må bli det. Han33 er alltid til stede i en gitt sjelesørgerisk situasjon før oss, samtidig med oss og etter at vi er gått.

•Guds sjelesorg er heller ikke stedbundet. Han utøver sin store gjerning ut over «det spesielle sjelesorgrommet», nemlig i alle de livsytringer som han har knyttet til sin kirke på jord, og videre gjennom sin kontinuerlige skapergjerning i verden. Den spesielle sjelesorgen er derfor i en viss forstand bare et fortettet uttrykk for Guds generelle sjelesorg i ord og gjerning, slik denne ytrer seg gjennom mange ulike medarbeidere spredt ut i kirke og samfunn.

•Sjelesorgen representerer derfor heller ikke bare en liten del av den praktiske teologien – f.eks. den ofte fokuserte støtte- og hvilesiden – men samler opp i seg selve helheten. Den er altså i god forstand teologisk universell og relaterer seg derfor til alle deler av teologien. Først om vi slipper dette store perspektivet inn over oss, har vi – paradoksalt nok – mulighet for å bli ydmyke sjelesørgere i det små.



Alt dette innebærer selvsagt ikke at den spesielle sjelesorgen dermed blir uviktig eller må nedprioriteres. Den er tvert imot en svært vesentlig del av helheten, og på mange måter avgjørende for kirkens fremtid. Den vil også, som nevnt, utgjøre den dominerende referanserammen for det som skrives i alle de følgende kapitlene. Det gjør imidlertid en stor mental og praktisk forskjell om det som utføres i den spesielle sjelesorgen, har det overordnede, generelle perspektivet med seg, eller om man opplever at den avgrensede sjelesorgen overfor enkeltpersoner og definerte grupper alene må bære byrden av alt som sjelesorg heter. Da har man imidlertid helt forlatt den opprinnelige sjelesørgeriske hovedveien fra Jerusalem til jordens ender, selv om man ikke er alene på vidvanke.

4.9 Forholdet sjelesorg–diakoni

Det er ikke underlig at en så bred forståelse av sjelesorg som denne boken inneholder, fører til et tett forhold til kirkens diakoni. Spørsmålet blir da hvordan disse to størrelsene skal tilordnes hverandre. På samme måte som sjelesorgen har også diakonien ulike retninger og uttrykksformer, som ikke akkurat gjør arbeidet med sammenligningen lettere.

Kanskje er det heller ikke her vi skal sette inn støtet? En presis beskrivelse av forholdet sjelesorg-diakoni er iallfall i praksis mindre viktig enn konstateringen av at de er tett forbundet. Det ville samtidig være sterkt beklagelig om en av dem, eller begge, opplevde gjennom relasjonstvister å havne i en altfor liten Prokrustes-seng, der viktige lemmer måtte kuttes av. De må heller ikke plasseres i helt atskilte rom, siden dualismens tid burde være forbi på dette området.34 Derfor er det svært viktig for meg å uttrykke at jeg ikke ser for meg at noen sjelesørgeriske områder er helt fremmede for diakonien35, og på den annen side inngår alle de hovedmomentene som f.eks. Den norske kirkes offisielle diakoniforståelse løfter frem, også i en bred sjelesorgpraksis: «Diakoni er kirkens omsorgstjeneste. Den er evangeliet i handling og uttrykkes gjennom nestekjærlighet, inkluderende fellesskap, vern om skaperverket og kamp for rettferdighet».36

Hvor vanskelig det kan være å skjelne mellom de to hovedbegrepene, viser sjelesørgeren og diakonlæreren Anders Bergem i en ganske omfattende og nøktern gjennomgang (2008,117–138). Han innser at både sjelesorg og diakoni kan brukes som navn på en bestemt kirkelig virksomhet og samtidig som uttrykk for et overordnet helhetsperspektiv. I praksis vil virksomhetene ofte gå over i hverandre, men fordi Bergem anser det tankemessig nødvendig å foreta en grenseoppgang, ser den for ham slik ut: «Den grunnleggende forskjellen mellom sjelesorg og diakoni handler om at diakonien primært sikter mot å bidra til å skape ytre endringer, mens sjelesorgen i første rekke handler om endringer i konfidentens holdninger, forestillinger og tolkningsrammer» (s. 137f). Dette er nok et nyanserende poeng som er ganske treffende for en lang historisk periode, men den skaper ikke prinsipiell klarhet i forhold til en sjelesorgforståelse som nettopp også legger vekt på det ytre og kollektive, i tillegg til det individuelle og holdningsmessige.

Det minst kontroversielle vil sikkert være å tale om to overlappende, men samtidig selvstendige arbeidsområder, men da forsvinner samtidig noe av den prinsipielle utfordringen, som jeg deler med Bergem. Kanskje må spørsmålet om hva som er mest heldekkende – og i den forstand overordnet – derfor bringes inn? Dette spørsmålet må samtidig løsrives fra fag- og profesjonskamp – noe som ikke er lett. Først hvis det kan forstås på beste måte, vil jeg da, når alt kommer til alt, våge å stemme på sjelesorgen i vid utgave. Med en så omfattende sjelesorgforståelse som den jeg legger til grunn, må den kunne sies også å ta opp i seg diakonien (på linje med forkynnelsen, gudstjenestelivet og alle andre livsytringer i kirken). Det gjør diakonien på ingen måte arbeidsløs i sjelesorgens verden, men gir den blant annet en veldig viktig rolle som påminnelse om at omsorgen for hele mennesket også må legge avgjørende vekt på det fysiske og sosiale i tillegg til det psykiske og åndelige. Dessuten må evangeliet i handling ved diakoniens hjelp ikke komme i skyggen av evangeliet i ord, slik det ofte er skjedd. Tenker man prinsipielt om forholdet sjelesorg-diakoni på dette vis, har man også samtidig havnet i godt selskap med veirydderen Dietrich Bonhoeffer, som taler åpent om idealet av en «diakonal sjelesorg» (Grevbo 2006/16,273–297).37 Jeg er dessuten personlig helt overbevist om at det er i en slik helhetsforståelse at kirken kan hente ny kraft til sine trette lemmer og derfor i god forstand komme seg på bena igjen.

Det er klart at diakonien/diakonene normalt kan gå dypere enn sjelesørgere flest inn i sjelesorgens sosio-politiske dimensjoner, der man ser det enkelte menneske i konteksten av familie, naboskap, yrke, kultur, økonomi, samfunn osv. Bare slik kan man unngå en overfladisk trøst som forsømmer arbeidet med ytre årsaksforhold. Diakoniprofessoren og sjelesørgeren Henning Luther slår med rette fast: «En lidelse er alltid mer enn et personlig problem, en mangel hos den enkelte, og vil alltid i en eller annen forstand være en lidelse under forholdene i verden» (jf. Rom 8, 22–24). Det ville imidlertid være svært uheldig om en sjelesørgers samfunnsmessige og forebyggende oppgaver helt overlates til diakonien og dermed neglisjeres, noe som særlig lett skjer om sjelesorgen blir rendyrket i sin snevre pastoralpsykologiske form. På den annen side kan en litt firkantet diakonal praksis føre til at det direkte kommunikative møtet med unike enkeltpersoner i svært ulike krise- og livssituasjoner kommer i bakgrunnen (Klessmann 2012,167–170; Christoph Morgenthaler 2009,30f). Kanskje kan sjelesorgens erfaringer og virksomhetshistorie også bidra til at diakonien tenker enda mer nyansert og mindre forutsigelig om årsakene til menneskers nød, hvem som trenger omsorg i dagens samfunn og hva slags kjærlighet som kreves?38

Det viktigste argumentet for å la sjelesorgen (ikke sjelesørgere som faggruppe!) utgjøre selve overbygningen der alt i kirken hører hjemme – også diakonien – er at formidlingen med ord inngår mer sentralt i en bred sjelesorgforståelse enn i en diakonal virksomhet som pr. definisjon består av evangeliet i handling. Sjelesorgoppdraget gjennomstrømmer absolutt alt i kirkens virksomhet, både i ord og handling, jf. A 2.1. I tillegg kommer mer spesialiserte former. Denne bredden var lenge i ferd med å gå tapt gjennom sjelesorgens individuelle og terapeutiske fangenskap og en nesten skamfull fortrengning av budskapsdimensjonen. Her må den nå på nytt leve opp til seg selv. Det betyr f.eks. også at en prest må se sitt studium først og fremst som en forberedelse til gjerningen som sjelesørger om man jakter på noe som kan knytte det hele sammen. Dette er i tilfelle ingen ny holdning i kirkens historie, men utgjør en tydelig tilknytning til et opprinnelig tankegods.

For meg blir likevel det viktigste i denne sammenhengen å sørge for en sterk understrekning av at sjelesorg og diakoni må gå hånd i hånd i en gjensidig læringsprosess, der kirkens kjennetegn («notae ecclesiae», Confessio Augustana (CA) VII) nok bør utvides gjennom en kirkeforståelse med en tydelig sjelesørgerisk-diakonal dimensjon. Det nokså radikale som dette innebærer i en luthersk kontekst, er jeg nå (endelig!) forberedt på å fronte.

4.10 Forsakelse og trosbekjennelse i sjelesorgens forgård

En fasett i sjelesorgens fundamentale utforming skal nå også slipes i det kjente mønsteret av forsakelse og trosbekjennelse. En av mange mulige «parafraseringer» kan da se slik ut:

Jeg FORSAKER reduksjonismen og alt dens vesen

–at sjelesorg bare er noe som gir seg ut fra en teologisk grunnkompetanse, og ikke er et eget fagområde

–at sjelesorg på den andre siden bare kan ivaretas av personer med høy spesialkompetanse

–at sjelesorg bare er en form for psykoterapi, og ikke noe spesifikt teologisk og kirkelig

–at sjelesorg bare må konsentrere seg om konfidentens uttalte behov, og ikke kan bringe inn noe nytt

–at sjelesorg bare kan reflekteres over med utgangspunkt i praksis, og aldri i en motsatt bevegelse

–at sjelesorg bare er en spesiell form for samtale, og ikke kan inkludere mange andre utforminger (generelt og spesielt)

–at sjelesorgen bare er avhengig av egen faglig dyktighet, og ikke av Gud og Guds Ånd.

Slike og lignende «barismer» tar jeg altså kraftig avstand fra, selv om de sjelden uttales i rendyrket form. Jeg ønsker derfor en stor mangfoldighet av perspektiver i sjelesorgen, ikke minst slike som vår tids mentalitet (og sjelesorg) har lett for å overse eller forakte.

Jeg TROR på en sjelesorg som, på et kirkelig og teologisk grunnlag, er større enn alt annet på jorden fordi den er en mangfoldig bærer av Guds trøst og veiledning inn i alle menneskelige relasjoner til livets pris i kirken og verden – og fordi den sammenfatter hele den tjenesten alle Guds medarbeidere er kalt til for og i tro, håp og kjærlighet.

Hvordan slike sterke ord kan forenes med en ydmykhet som også har stor plass til mislykkethet og nederlag, er et utfordrende spørsmål. I utgangspunktet tenker jeg imidlertid at en holdning som ikke ser storheten i å knytte den livsviktige forbindelsen mellom våre liv og Gud, har større sjanse for å vri oppmerksomheten i en retning som forstørrer betydningen av egen innsats til urimelige høyder.

5. Sjelesørgeriske innfallsvinkler:
Forebygge – Forsterke – Forandre – Fordype – Favne

Sammen med det jeg alt har sagt, vil jeg fra første skritt på sjelesorgens vei være åpen for det jeg nå kaller ulike sjelesørgeriske innfallsvinkler. Mange av disse forsvinner lett av syne under nærkontakt med konfidentene om de ikke uttrykkelig blir løftet inn i sjelesørgerens bevissthet. Vi må derfor igjen bevege oss ut over et snevert blikk på sjelesorgen og betrakte den fra en rekke vinkler med tilhørende arbeidsfelt, som for mange sjelesørgere også vil innebære en betydelig utvidelse av horisonten. Det disse innfallsvinklene samlet sett tar på alvor, er det mulig å knytte sammen til en helhetlig sjelesorg som både sikter mot liv og tro.39 Alle synsvinklene er avhengige av en grunnleggende forståelse for de konkrete sjelesørgeriske utfordringene som melder seg i en gitt situasjon, så langt dette er mulig. En innsiktsfull fornemmelse går derfor forut for alle innfallsvinklene, både med tanke på valget og utfoldelsen av dem.

Typisk for den systematiseringen av sjelesorgoppgaver som nå følger, er at den begynner med å understreke det forebyggende perspektiv. For øvrig ønsker den å kunne romme alle de dimensjonene som tidligere er nevnt (A 2.2), og da i en innpakning som særlig vektlegger en aktiv sjelesørgerrolle (jf. også Roald Iversen 2013,145). Det betyr at jeg ikke minst har sjelesorgens myndiggjørende, frigjørende, motstandsstyrkende og tolkende sider i tankene. Jeg presenterer de utvalgte innfallsvinklene av mnemotekniske grunner ved ord som alle begynner på F.

5.1 FOREBYGGE problemer/lidelser knyttet til liv og tro

Dette perspektivet tar på alvor at sjelesorgen ikke alltid bare kan søke å reparere det som er gått galt, men også må prøve å forebygge at smertefulle situasjoner oppstår eller utvikler seg i mer alvorlig retning. Da må man også rette blikket mot en rekke uheldige og ødeleggende ytre forhold som bidrar til å skape mange av de sjelesørgeriske utfordringene. «Idiot» var for de gamle grekere en person som hadde en horisont som var begrenset til privat- og intimsfæren, og jeg ønsker ikke at dagens sjelesorg skal gjøre seg fortjent til en lignende karakteristikk. Når problemskapende trekk både ved samfunn, kirke og den enkeltes eksterne situasjon her trekkes inn i en type forebyggende sjelesorg, er dette noe både Bibelen og sjelesorgens historie inspirerer oss til å se nærmere på.40

Den enkelte sjelesørger vil ofte, naturlig nok, trenge hjelp av en gruppe kollegaer, kirkelige organer eller sosiale (press)grupper for å kunne bidra forebyggende i konkrete, krevende situasjoner. Sjelesorgens generelle samfunnskritiske oppgave inngår også i det forebyggende engasjementet, noe jeg vil redegjøre nærmere for i Bolk C. I arbeidet med den type ytre faktorer som enkeltpersoners og gruppers vanskeligheter er knyttet sammen med eller skyldes, er det særlig viktig å peke på forhold som lett oversees eller nedskrives i den offentlige debatten. Listen som nå følger kan virke overveldende, men vil forhåpenlig nettopp på dette vis ruske litt opp i en ofte svært selvbegrensende sjelesorgforståelse.

Konkretisering: Jeg nevner her noen meget forskjellige områder som alle er blitt aktualisert i forbindelse med min egen sjelesorgpraksis. Det er områder der jeg har handlet, eller nok skulle handlet, i et større forebyggende perspektiv uten dermed å svikte den konkrete næromsorgen for de rammede. Stikkordsmessig har det dreid seg om usunne kristelige miljøer og ledere; urimelig personalbehandling; mobbing som følge av dårlig skoleledelse; manglende helhetlig omsorg for døende; samfunnets sviktende normgrunnlag på sentrale etiske områder; uforsvarlige forhold for foreldre med sterkt funksjonshemmede barn; tregt tempo i behandling av flyktningesaker og igangsettelsen av norskopplæring; ubetenksomme holdninger hos helsepersonell; mankoen på effektive trafikksikkerhetstiltak i lokalmiljøet; forvirrende skjemavelde og økonomiske krav til småforetakere; samfunnets generelle prestasjonspress; provoserte aborters traumatiske følgeskader; urettferdighet og forbigåelser på arbeidsmarkedet; gjenopptagelse av saker med tvilsomme rettsavgjørelser; ufruktbare forventninger til en dominant terapeutisk kultur; innadvendte og beskjedne jobbsøkeres begrensede sjanser på arbeidsmarkedet; styrking av skolehelsetjenesten; samfunnets tap av generell respekt for eldre; skolens svikt i forhold til folk med dårlig teoretisk evne eller spesiell begavelse; reell mulighet for rusomsorg og gode psykiatriske tilbud osv.

Et slikt omfattende engasjement vil ved siden av den forebyggende effekten det kan ha, også hjelpe konfidenter til å se sine problemer i et større lys enn bare det ansvaret som en selv eller de nærmeste relasjoner har for det inntrufne. Når en sjelesørger er aktiv på noen av de områdene som er nevnt ovenfor – i tillegg til den nyttige perspektivforskyvningen dette kan innebære for den sjelesorgtrengende – bør det normalt skje ut over partipolitiske rammer. Slike vil kunne begrense allsidighet og kreativitet i det forebyggende arbeidet, og der den politiske debatten faktisk alt er levende og nyansert, trenges mindre sjelesørgerisk energi i den demokratiske prosessen. Dessuten vil mye av den forebyggende innsatsen måtte skje på et nivå og på områder som ikke naturlig blir registrert av en partipolitisk radar.

Mitt forslag er at alle sjelesørgere ved siden av alltid å inkludere et forebyggende fokus i sitt arbeidsfelt, samtidig velger ut noen få områder der de på bakgrunn av konkrete erfaringer kjenner et tydelig engasjement. Det er klokt å begynne med noe som ikke virker altfor skremmende og krever stor kapasitet. Om slike forebyggende initiativ ikke alltid kommer synlig til nytte i en aktuell sjelesørgerisk situasjon, kan de forhåpentlig på sikt bidra til å redusere forekomsten av lignende sjelesørgeriske tilfeller.

5.2 FORSTERKE FORSVARSEVNEN mot destruktive tendenser i liv og tro

Denne type forsterkning må være med blant sjelesorgens perspektiver, om den ikke ubevisst skal bidra til en «innlært hjelpeløshet» (Martin Seligman).41 Det siste skjer lett om den i hovedsak utfolder seg som en rent repeterende og litt unnvikende omsorg uten progresjon.42 Resultatet blir da samtidig at konfidenten gjerne bindes for sterkt og langvarig til sjelesørgeren, som kanskje selv har behov for stadig å bli etterspurt. Jeg innser at noen konfidenter kan trenge en langstrakt – kanskje livslang – nokså monoton og lite offensiv praksis for ikke å miste den siste rest av trygge holdepunkter i tilværelsen. Normalt vil imidlertid sunn sjelesorg resultere i at den sjelesorgsøkende får styrket sin forsvarsevne mot noe av det som skaper problemene, og derfor blir i stand til å gå videre uten en stadig støtte av sjelesorgens krykker. Da har den altså blitt en slags hjelp til selvhjelp.

Den såkalte salutogenese (Aaron Antonovsky) som i motsetning til patologien legger vekten på det som fremmer helse og mestring, er blant de ting som også innenfor sjelesorgen kan representere et nyttig perspektiv i en slik hjelp. Da legger man trykket på at situasjonen lar seg påvirke og at den inneholder – i hvert fall noen – overkommelige utfordringer som det gjelder å finne frem til og gripe tak i. Forsvaret mot det destruktive og hjelpeløse er innenfor psykologien nå også sterkt utviklet gjennom fokus på resiliens.43 Begrepet står for evnen til stadig å komme sterkt igjen og vise robust motstandskraft mot ødeleggende påvirkning, noe som ikke bare er «medfødt’, men også kan styrkes gjennom konkrete tiltak (se nedenfor).

Konkretisering: Det gjelder på det allmenne plan blant annet å finne frem til hva konfidentene har godt av å gjøre mer av – men også mindre av! – i sin situasjon, så motstandskraften mot uønskede tendenser blir tatt vare på og forsterket. Mye indre press i retning av «måtte, burde, skulle» kan med fordel bearbeides med tanke på en optimal bruk av krefter for overordnede mål. Troen på at personen(e) faktisk kan lykkes med skritt i en god retning som man i sjelesorgens fellesskap kommer frem til, kan også styrkes gjennom noen få og overkommelige oppgaver underveis. Slike tiltak har potensial til å motvirke en generell oppgitthet og nedtrykthet.

American Psychological Association nevner ti veier som bygger resiliens, og som sjelesørgere utvilsomt kan lære av (The Road to Resilience 2014):


1.To maintain good relationships with close family members, friends and others;

2.to avoid seeing crises or stressful events as unbearable problems;

3.to accept circumstances that cannot be changed;

4.to develop realistic goals and move towards them;

5.to take decisive actions in adverse situations;

6.to look for opportunities of self-discovery after struggle with loss;

7.to develop self-confidence;

8.to keep long-term perspective and consider the stressful event in a broader context;

9.to maintain a hopeful outlook, expecting good things and visualizing what is wished;

10.to take care of one’s mind and body, exercising regularly, paying attention to one’s own needs and feelings.



Mange av disse punktene får en ytterligere dimensjon gjennom et teologisk overlys. Til dette hører generelt den meningsfulle sammenhengen («sense of coherence») som troen tilbyr dem som flytter inn i dette «rommet». Sentrale teologiske momenter kan i denne forbindelse også fremme god selvfølelse og gi overskudd, blant annet når det pekes på Guds uforbeholdne kjærlighet og den uforanderlige verdien han har gitt hver enkelt til tross for utilstrekkelighet, synd og nederlag. I tillegg kommer den kraft og det håp som bønn, nådemidler og kirkens fellesskap kan representere hvis de ikke forveksles med raske løsninger på alle problemer. Derfor må også eventuelle overanstrengelser og misforståelser i denne åndelige retning samtidig bearbeides.

Det er ikke meningen at det som her presenteres, skal fremstå som «fot i hose» og med klare metodiske løsninger i ethvert tilfelle. Noen ganger må man også, som nevnt, gi støtte til et liv som ikke makter å komme særlig videre, og der det finnes tydelige fysiske og psykiske hindringer. Er det i en konkret sak f.eks. tale om en dyp klinisk depresjon, må sjelesorgen dessuten være åpen for samarbeid med andre fagfolk eller henvise til slike, uten at hverken konfidenten eller sjelesørgeren skal oppfatte det som et nederlag. Det avgjørende poenget med denne innfallsvinkelen, som ser behovet for å forsterke motstandskraften til mange konfidenter, er at den bør bli sett på som en viktig del av sjelesorgen, også når slikt arbeid i praksis møter en naturlig motstand. Nettopp denne motstanden kan faktisk også noen ganger vris i positiv retning.

5.3 FORANDRE problem- og lidelsesskapende faktorer når det gjelder liv og tro

Både når det gjelder å «forebygge» og «forsterke forsvarsevnen», ligger det en sjelesørgerisk forandringsvilje til grunn. Den dukker naturlig opp på vandringen med konfidentene der den samme gamle takten og den ydmyke medvandringen i seg selv åpenbart ikke lenger fører fremover. Forandringsbehovet blir gjerne senest tydelig når det oppstår akutt gangsperre, som samtidig ikke gir sjelesørgeren det helsvarte inntrykket av at nå er alt håp ute. I slike situasjoner melder det seg et sterkt behov for uventede og kreative innspill, momenter som kan bidra til løse opp og forandre en svært fastlåst situasjon. Forandring er på ingen måte et fremmedord for sjelesorgen, men en sak som naturlig hører hjemme i en teologisk og kirkelig kontekst, og som også har satt sine spor ut over denne. (Mye av dette har funnet sin plass innenfor kategorien «reframing», som behandles nærmere i Bolk F 2.)

Konkretisering: Noe som ofte trenger et forandrende perspektiv, er konfidentens grunnleggende syn på seg selv og sine muligheter. Kanskje må man for å frigjøre nytt potensial våge å endre bosted, bytte arbeid eller ta kontakt med foreldrene sine på nytt eller på en ny måte. I gamle spor og tiltak kan det finnes mange problem- og lidelsesskapende faktorer som det er mulig å endre på, og som bør skilles fra det uforanderlige. Destruktiv påvirkning fra usunn livsstil og miljøer/menigheter/personer med ødeleggende innflytelse (bl.a. såkalte maktmennesker) hører med til det som kan rope på endring med sjelesorgens hjelp, og som det i utgangspunktet også kan bli gjort noe med selv om det ofte vil kreve mye. Et knugende og tilsynelatende uforanderlig bilde av Gud som ligger som et truende tak over hele livet, er også blant de forhold som kan endres i sjelesorgen. På hele dette området finnes konkrete teknikker, metoder og midler som kan være fruktbare, særlig i lys av en kristen kontekst som er tuftet på fremtid og håp (Jer 29,11), og som henter inspirasjon fra ham som «gjør alle ting nye» (Åp 21,5), jf. Bolk F og G. Om ikke mye ved selve livet totalt forandres, kan det gi stor inspirasjon å sette en ny og mer fruktbar ramme omkring det. Måten vi betrakter livssituasjonen på, kan i seg selv forandre helhetsopplevelsen av den.

Når jeg her løfter frem forandringsperspektivet, må det likevel ikke dominere i sjelesorgen på en urealistisk måte. Noen trenger mest hjelp til å tilpasse seg best mulig til livets opp- og nedturer, uten å bli helt urimelig overrasket og skuffet over det som det har å by på. Å leve «noenlunde lykkelig» er toppen av det de fleste av oss kan regne med å oppnå. På den annen side må ikke sjelesorgen konsekvent unnlate å peke på muligheter for forandring, og noen ganger må den ta et aktivt initiativ for å bringe slike tanker inn i synsfeltet. Det kan gjøre det mer krevende å være sjelesørger, men samtidig også mer spennende og interessant.

5.4 FORDYPE ulike sider ved livet, særlig i lys av den kristne tro

Denne hermeneutiske (fortolkende) delen av sjelesorgen kommer jeg tilbake til i ulike sammenhenger i boken, og noen viktige, men like fullt begrensede, aspekter blir løftet frem allerede i neste bolk. Tolkningsoppgaven er mangesidig – og heller ikke den kan selvsagt finne sted uten en adekvat forståelse av konfidentens person og situasjon – men nå er det særlig en ettertenksom livstolkning i lys av den kristne tro som skal stå i fokus. Jeg velger her sammenfattende å tale om sjelesorgens fordypende funksjon, slik det i norsk-svensk sammenheng med litt ulik vektlegging er gjort særlig av Owe Wikström 1990,217ff, Anders Olivius 1996,157ff og Øyvind Eide 2014. Det dreier seg da om en helt sentral innfallsvinkel til sjelesorgen, en tilnærming som utgjør en meget viktig del av dens egenart.44

Sørafrikaneren Daniël Louw arbeider grundig med sjelesorgens utfordringer av denne typen (jf. bl.a. 2012, særlig 20–120). Han trekker med sin språklige bakgrunn også inn mye nederlandsk pastoralteologi og sjelesorg, noe som bidrar til at også slike stemmer får plass i det store koret av sjelesorgrøster. For Louw er det viktig å presentere sjelesørgeren som en guide, en som med sitt kjennskap til terrenget og sammen med konfidentene er satt til å søke etter en fordypende forbindelse mellom deres liv og Guds store fortelling. Det utgjør for ham selve kjernen i en sjelesørgerisk fortolkningskunst, slik også jeg oppfatter det: «Pastoral care understands the encounter between God and humans from the perspective of the comforting effect of God’s grace, presence and identification with human need and suffering. It interprets this comfort in such a way that God’s care reveals a horizon of meaning, which in turn gives hope and generates faith» (s.98f). Uten et slikt håp faller sjelesorgen sammen til noe helt annet enn den var ment å være.

Livet får dybde gjennom ulike former for fortolkning, noe som gjør det til mer enn bare en usammenhengende rekke av hendelser. Når delene settes inn i et overordnet livstolkende perspektiv, tennes det lyset på livsveien som hjelper oss til klarere å se hva vi faktisk er i gang med. Litt pretensiøst kan det kalles en livsfilosofi, som kan hente impulser fra mange hold under livets gang. Siden de relativt stabile og generasjonsovergripende tradisjonene og verdimønstrene i dag er i ferd med å miste mye av sin kraft, lever mange med stor usikkerhet omkring de store linjene og meningsspørsmålene i livet. De kjemper derfor en ofte ensom og anstrengende kamp for å finne et grunnlag som kan binde livet sammen, noe som gir sjelesorgen både en ekstra stor utfordring og mulighet.

Sjelesorgen må alltid lete etter det som gir konkrete mennesker en type livskunst som gjør livet verd å leve, knyttet til livsinnstilling, relasjoner, aktiviteter, nytelser og stimulerende oppdrag. Sjelesorgens særlige oppgave er imidlertid i denne forbindelse å oppnå kontakt med den formen for undring eller fortvilelse som gjør at terrenget samtidig blir åpent for religiøse spørsmål, og videre for en kristen livstolkning med dyptpløyende virkninger. Den bredt orienterte Klessmann legger i denne sammenhengen vekt på det kristendommen har å formidle om rettferdiggjørelse og frihet, samt motiver knyttet til inkarnasjon, kjærlighet (agape), exodus (oppbrudd) og dom (2012,194ff). Jeg gir gjerne min tilslutning til Klessmanns utvalg, men redegjør samtidig for egen del i Bolk D mer omfattende for de teologiske synspunktene som jeg betrakter som klassiske kjernepunkter i en slik mangfoldig – tolkende og fordypende – prosess.

Konkretisering (som her i hovedsak følger Klessmanns tanker): Mennesket er i sine sønderbrutte deler av skrøpelighet og sårbarhet tilkjent en absolutt livsrett og verdighet gjennom Jesus Kristus. Dogmatisk talt skjer dette på tross av den syndige fremmedgjørelsen som preger hele menneskelivet. Denne ufortjente rettferdiggjørelsen benekter samtidig ikke at det bor mye godt i mennesket, bare det at vi ikke kan gi oss selv frelse og himmelhåp på dette grunnlaget. En slik tankegang setter også fri fra et tungt arbeid med en uoppnåelig «gjerningsrettferdighet» og til et liv under frihetens fane. Frihetsimpulsen i kristendommen oppfordrer oss hele veien til rik livsutfoldelse i spontanitet og handlingsfrihet, samtidig som vi må innse at vi ikke kan gjøre med livet bare hva vi selv vil, men må se det i sammenheng med de begrensningene som foreligger gjennom forholdet til andre mennesker, samfunnet og avgjørende hendelser i livet. Inkarnasjonsmotivet minner oss om at Gud kommer oss i møte i et konkret menneskeliv, verdsetter vår egen menneskelighet og gir oss mulighet for å se Gud i våre medmennesker. Agapemotivet minner oss om at kjærligheten i alle sine former er en gave fra Gud, som det er meningen at vi skal gjenspeile i forholdet til ham og våre medmennesker, om enn i praksis meget ufullkomment. Exodusmotivet peker på at vi alltid er kalt til oppbrudd fra livs- og trosformer som er ødeleggende og tilstivnede, og at vi ikke der har et blivende sted (Hebr. 13,14). I domsmotivet kommer det til uttrykk at vi ikke lever som utenfrastyrte marionetter, men må stå til regnskap for våre liv overfor en instans som krever at vi bærer følgene av våre feil og forsømmelser. Samtidig har denne dommeren en «nådens kappe» som dommerdrakt, og i det ligger vårt endelige håp. Det hører også med til den livsfortolkning som skjer i et kristent lys, at klage, protest og anklage har en rettmessig plass, og at slett ikke alt i livet går opp i en harmonisk helhet.

Alt det som her er nevnt i kortfattede punkter, hører med til den kristne fortolkningsrammen som sjelesorgen prinsipielt forholder seg til, men ofte har oversett betydningen av i praksis. Tatt i beste mening skyldes det nok kampen mot et overfladisk misbruk av en slik ramme, men tiden er nå moden for mer enn reserverte forbehold på dette feltet. Rekkevidden av de nevnte momentene er stor, og muligens kan et arbeid med exodusmotivet f.eks. løse opp i en situasjon der lydigheten mot foreldrenes krav binder et voksent menneske på en svært hemmende måte. Sagt med ordene som avslutter beskrivelsen av viatorisk sjelesorg, kan fokus på tro gi livsmot, kjærlighet gi relasjonsevne og håp gi mulighetsbevissthet. Alt dette ligger innbygd i en kristen fortolkning av livet, men kan selvsagt ikke formidles sjelesørgerisk i en slik knapp form, og slett ikke inn i alle kontekster.

Generelt må vi kunne si at sjelesorgen blant sine mange viktige oppgaver må trene på å lytte seg frem til relevante teologiske temaer i de latente religiøse spørsmål og behov som oppstår i et menneskes livsverden45 også i dag, for å fange dem opp, oversette dem og føre dem videre på en utvidet og fordypende måte. Det er selve kunsten når det gjelder å fortolke ulike sider ved livet i lys av den kristne tro.

5.5 FAVNE konfidentene og det de opplever i liv og tro

Denne form for sjelesorg er i utgangspunktet hverken interessert i de forebyggende, forsterkende, forandrende eller fordypende oppgavene i sjelesorgens rom. Den er kun opptatt av å vise en ekte barmhjertighet her og nå ved å gi plass til den man møter og det som har rammet vedkommende på godt og ondt. Poenget er altså å tilby et inkluderende nærvær.

Hvor viktig dette er – og hvor mange potensielle konfidenter som tenker frem og tilbake på om en sjelesørger makter og omfavne også dem – eksemplifiseres godt av tankene til en kvinne med bifile tendenser som ikke ville settes i noen bås: «Jeg lurte lenge på om jeg skulle finne en kristen sjelesørger i et konservativt miljø – for vedkommende ville nok ikke tvinge på meg en legning. Den tanken slo jeg fra meg, for det var vanskelig å forestille seg at en koselig, bibelkjær dame på 50 ville beholde roen hvis jeg nevnte noe slikt som «lesbiske fantasier’» (Vårt Land 4.7.16). Selv om jeg tror at en slik sjelesørger faktisk ville være ganske lett å finne, viser dette utsagnet hvor dypt angsten stikker for ikke å bli møtt av en stor nok favn og isteden med påtvungne forestillinger.

En slik åpen favn trenger slett ikke fremstå med sterkt emosjonelle overtoner, og kan i det hele se svært forskjellig ut med tanke på ulike sjelesørgeres personlighet og relasjonelle idealer. Poenget er imidlertid uansett å kunne romme mest mulig av det man ser og hører i et vennlig møte med de aktuelle konfidentene. Det finnes videre et håp om at dette i seg selv kan ha en helende kraft. Fokus i denne sammenheng ligger derfor mye mer på hvordan sjelesørgeren er, enn hva hun/han sier og gjør.

Utfordringen med en slik innfallsvinkel er blant annet at idealene man søker å etterleve, kan virke urimelig høye, uansett hvor de har sitt utspring. Denne type sjelesorg har f.eks. hentet mye inspirasjon fra det som er skrevet om ufravikelige terapeutiske grunnholdninger, særlig inspirert av humanistisk samtalepsykologi.46 Da støter man blant annet på den overveldende tanken om en «ubetinget positiv verdsettelse» av konfidentene, For en sjelesørger er det naturlig i denne sammenheng også å lytte til et tydelig kristelig vokabular, som formulerer utfordringen i lyset fra den kristne nestekjærligheten. Oppfordringen i Rom 15,7 melder seg da raskt i tillegg: «Ta derfor imot hverandre slik Kristus har tatt imot dere, til Guds ære». En sjelesørger kan ikke overse det som bibelske forbilder kan bidra med i denne sammenhengen uten å miste sin mest grunnleggende inspirasjonskilde.47 Samtidig er det viktig å innse ens menneskelige begrensninger og å kunne vise overbærenhet også overfor seg selv.

Selv om disse forbeholdene har lov til å klinge med, må egentlig all sjelesørgerisk virksomhet være opptatt av å favne konfidentene på denne måten, eller i alle fall strebe etter det. Det er særlig betydningsfullt i møte med dem som er usikre og i en svært sårbar situasjon. Blir dette imidlertid den eneste mulige innfallsvinkelen i kontaktforløpet – særlig hvis det strekker seg over lengre tid – har man samtidig begrenset de sjelesørgeriske mulighetene. Fordi vi her står overfor en grunnholdning som for mange rett og slett er ensbetydende med sjelesorg, har jeg med vilje ventet med å presentere den til slutt så den ikke skulle dominere hele synsfeltet. Dette skjer til tross for at den i den konkrete praksisen må komme først og også gjennomstrømme alt som sjelesorg heter.

Konkretisering: Denne innfallsvinkelen til sjelesorgen legger særlig vekt på den støttende omsorgen som alt er nevnt blant dimensjonene i A 2.2. I praksis understreker den betydningen av å være helt og fullt til stede for konfidenten på en tilpasset måte i ulike situasjoner. Ikke minst gjelder dette i hendelser av opprivende karakter, og der det ikke er så mye å få gjort ut over å signalisere på en troverdig måte at «jeg er her sammen med deg og for deg». Konfidentene må kjenne at sjelesørgeren gjennom dette bryr seg på en tillitvekkende og pålitelig måte og ikke bare fordi han/hun er profesjonelt forpliktet til det. I denne åpne favnen skjer ingen krampaktig leting etter et forløsende ord eller en frigjørende handlingsmulighet. Kanskje finnes heller ikke noe slikt, iallfall ikke i et kort perspektiv og hvis det presses frem. Favnen tåler derfor mye lyttende taushet og vil i gitte situasjoner overveie nytten av kroppslig berøring (hånd på skulderen o.l.). Det sentrale kjennetegn er at den makter å ta imot og favne alt det konfidenten har av følelser, tanker og reaksjoner, også når de er av den krevende sorten. Dette er betydningsfullt i alle former for sjelesørgerisk kontakt, også de mer hverdagslige og forutsigbare.

Denne form for sjelesorg ønsker altså å tilby en barmhjertig og forståelsesfull omfavnelse av konfidenten, som likevel må gi nok avstand til fri pust og vekst. Hvis denne holdningen tas på alvor, vil den etter hvert kanskje naturlig åpne opp for de andre innfallsvinklene jeg har nevnt ovenfor, uten på noen måte å tvinge dem frem. Det vil i tilfelle være en god utfoldelse. Heldigvis har jeg sett mange organiske eksempler på dette, men her finnes det slett ingen automatikk.

*

Jeg har med de fem underpunktene på F villet understreke at vi i faglig sammenheng trenger et tydelig fokus på mer enn én innfallsvinkel i sjelesorgens verden. Et variert repertoar hører opplagt med til sjelesorg i praksis. Mye av nyere sjelesorg er, som nevnt, konsentrert om det siste punktet i rekken av de nevnte innfallsvinklene, og kanskje noen få andre. Dette ser jeg som en uheldig begrensning.

Av dette følger også et sterkt ønske om å gi sjelesørgeren en mer aktiv rolle enn den som ofte er dyrket frem i de senere årtiene. Det kan riktignok også innebære å lære konfidentene å leve med sin situasjon og kvitte seg med urealistiske forventninger til livet, altså oppgi de store endringsambisjonene. Det viktige er uansett å bidra til utblikk i mange forskjellige retninger, alt etter hvilke behov som dukker opp underveis.

Bevisstheten om de forskjellige oppgavefeltene i sjelesorgen vil noen ganger åpne helt nye dører for den. Om dette skjer på en fruktbar måte i en konkret situasjon, vil igjen langt på vei være avhengig av sjelesørgerens evne til å knytte mange ulike elementer sammen til en slags kunstnerisk helhet, som likevel ikke blir overlesset. Jeg har alt prøvd å gi flere bidrag til en slik helhet, både når det gjelder et vidt grunnsyn, ulike dimensjoner, søylene og andre elementer i sjelesorgens rom, den viatoriske profilen og nå sist det jeg altså kaller fem ulike innfallsvinkler. At dette så utkrystalliserer seg i en sjelesorgpraksis som samtidig fremstår konsistent og klar, er et ansvar jeg nok må dele med leseren.

6. De mange perspektiver og leserens utfordringer

Siden denne boken inneholder en stor mengde perspektiver på sjelesorgens teori og praksis, trenges noen flere ord om dette. Mangfoldet er ikke nødvendigvis bare en god ting. Det er ett av sjelesorgens sykdomstegn å ville for mye, og også en lærebok kan utvilsomt bidra i en slik ufruktbar retning – i alle fall hvis den ikke tydelig peker på faren, som her.

Når det ene sjelesørgeriske perspektiv og oppgavefelt etter det andre regnes opp, kan det lett føre til oppgitte krampetrekninger som tapper gleden og frimodigheten ut av arbeidet. Dessuten kan det skape en holdning som ikke ser verdien av små og vaklende skritt hos sjelesørgeren, eller som glemmer bærekraften til det kirkelige og teologiske grunnlaget, det som er skapt av den treenige Gud, og som dypest sett går over all vår forstand (jf. Fil 4,7). Det hører derfor med til sjelesorgens kunst at den ikke lar seg knekke og forvirre av de mange i og for seg berettigede innfallsvinklene som utformes på faglig grunnlag.

Personlig har jeg en enorm glede av å åpne et stort faglig rom der bare klaustrofobien har trange kår, og jeg håper at mange verdsetter mangfoldigheten av impulser. Samtidig har jeg ikke glemt mitt ønske om at sjelesorgen skal fremtre på en måte som ivaretar dens kjerne idet den strekker seg ut mot dagens mennesker. Disse forlanger vanligvis mer enn en nokså utflytende egenart, men er heller ikke interessert i bare noen få gyldige perspektiver.

Jeg håper at det på dette grunnlaget vil være mulig å lese en lærebok som denne på en fleksibel måte, tilpasset den enkeltes evne og vilje til å ta imot, uten at man dermed betrakter alt ut over dette som uvesentlig. Jeg har mer enn én gang sett at mottageligheten for faglige impulser kan veksle i møte med livets og troens utfordringer, både de som berører sjelesørgeren selv og mottagerne av sjelesorg.

Nå gjenstår for meg bare ett behov i denne grunnleggende innledningsbolken, nemlig å avrunde med noen ord av forfatteren Linda Olsson, som understeker betydningen av å kunne begynne på nytt og å sette sammen brikker gjennom et møysommelig arbeid med ulike deler (Taushetens konsekvenser 2009,7): «Det er nødvendig å kjenne delene for å skape helheten. Det gjelder musikk, kunst, og livet selv, tror jeg. Når du hører på den ferdige komposisjonen, eller når du lever livet ditt, går de individuelle delene sammen og skaper en helhet som så lett kan tas for gitt. Men det er ikke før du blir oppmerksom på delene, at du kan begynne å forstå mirakelet. Jeg trengte nesten et helt liv før jeg begynte å lete etter lydene, de notene som utgjør mitt livs musikk. Og det krevde et offer som var så enormt at det tok bort alt som hadde gjort livet mitt meningsfylt. Men i den totale stillheten som kom etterpå, hørte jeg først en enslig tone, og så fulgte de andre langsomt etter.»

Er det utenkelig at dette også kan ha noe å si oss når vi nå beveger oss dypere inn i sjelesorgens mangslungne landskap? Jeg håper ikke det. I neste bolk går jeg i gang med å introdusere en rekke læringsområder som kan gi en grunnleggende faglig kompetanse for god sjelesorg i dag, altså med tanke på utfoldelse av det jeg alt har beskrevet her i Bolk A.

Spørsmål til repetisjon, refleksjon og samtale:

•Hvilken betydning har det å se sjelesorgen i et stort perspektiv, der den generelle og spesielle sjelesorgen samvirker ut fra et felles sentrum?

•Gir det mening å beskrive sjelesorgens oppdrag i ti dimensjoner, og er det noen som er overflødige eller uteglemt?

•Hvor viktig er det at disse dimensjonene tolkes i lys av den kristne tro og tradisjon?

•Har sjelesorgen noen «trumfkort» i dagens situasjon, og er oppregningen i 2.3 treffende?

•Er sjelesorgbegrepet fortsatt brukbart, gitt den avklaring som finner sted i 4.1?

•Hvorfor er det nødvendig med en sjelesorg som både er balansert og kan bevege seg nokså fritt i landskapet mellom spenningsfylte ambivalenser?

•Hva innebærer det i denne sammenhengen og ellers at sjelesorgen også kan betraktes som en slags kunst (et kunsthåndverk)?

•Er det riktig at den kristne sjelesorgen i sin store bredde likevel bør ha en konsentrasjon om åndelig omsorg slik den beskrives i 4.3.1?

•Savnes noe viktig i listen over vanlige sjelesørgeriske arbeidsområder?

•Hva ligger i betegnelsen «viatorisk sjelesorg», og hvordan kan den bidra til å ivareta et godt forhold mellom sjelesorgens bredde (intet menneskelig fremmed) og dens indre kjerne?

•Hvorfor er det viktig å gjenvinne sjelesorgens hverdagslighet, bl.a. også ved hjelp av seriøse faglige impulser?

•Er de sentrale bygningsmessige og interiørmessige elementene på plass i det som presenteres som «sjelesorgens rom»?

•Hva er viktig i skjelningen mellom nødvendighet og funksjonalitet i sjelesorgen og på den annen side i sammenkoblingen av det generelle og spesielle i sjelesorgen?

•Er det mulig å akseptere at sjelesorgen kan utgjøre et overordnet helhetsperspektiv på all kirkelig virksomhet i nær kontakt med diakonien, uten at denne dermed blir nedvurdert?

•Hvilke tanker vekker beskrivelsen av forsakelse og tro med blikk på sjelesørgerisk praksis?

•Er det noen av de angitte sjelesørgeriske innfallsvinklene som er særlig viktige og/eller krevende i dag og konkret for leseren (forebygge, forsterke, forandre, fordype, favne)?

•Er det mulig å forene sjelesorgens mange perspektiver med en grunnleggende profil som knytter det hele sammen, og hvilke utfordringer gir dette til sjelesørgeren?

